text:
Despues cu UPP for di siman pasa a cuestiona e intencion real di e cambio den e ley entorno Serlimar, nos por a tuma nota un hala di reaccionnan cu mester ser cualifica como hopi infantil y no al caso. Reaccionnan cu ta mustra cu na un forma selectivo ta laga e memoria traha y haci comosifuera cierto acontecimentonan nunca no a sosode of cu nunca nan no tabata parti di esaki.
Asina nos por a tuma nota riba e declaracion di Otmar na unda eta bisa cu e cambio den e ley aki, no tin nada di haber cu e incinerator! Con e individuo aki por sinta gaña asina ey? Di berdad, e ta kere cu eta omnipotente y cu niun hende lo por desenmascare den su mundo di mentira y fantasia. E ta kere cu ta tur hende, segun convinencia, lo tin memoria di corto duracion.
Riba pagina 2 di e concepto di ley ta poni textualmente:
c. “beheren en exploiteren van een plant waar afval, die bestemt is om te verbranden in een grote, gesloten VERBRANDINGSOVEN, in onvangst wordt genomen,”!! Kico esey ta???
Wel un “grote, gesloten verbrandingsoven” ta un INCENIRATOR!!
E periodista no ta tuma su tempo pa averigua si e minister ta papia berdad pero ta acepta sin mas loke e minister ta bisa. Con bin? E tambe ta riba payroll of ta haya propaganda den su programa?
Esey ta djis un ehempel di e avalancha di mentira cu e minister a saca.
Despues e ta saca su gal riba e hecho den pasado mi a yama e famia, cu awor e ta den clinch cu nan, pa “La Familia”. Por ta e ta kere cu mi lo bai desmenti, manera e si ta haci ora e manipula, pero eynan e ta na e adres robes. Sinembargo loke nos a skirbi kico e consequencia lo ta pa e trahadornan cu ta traha na e compania ey, ta un realidad. Ni cuanto purba na desvia atencion, e lo no por scapa cu e rosea cayente di e hendenan ey ta den su nek. Hendenan cu e mes a yuda den su trayectoria ora cu e ta den AVPOR.
Algo hopi peculiar ta e hecho cu e ta hasi mencion di Aruba Bunita NV y ta hasi comosifuera cu e no tin arte ni parte den esaki. Con un hende por biba den un mundo di tanto mentira y tambe lubida cu e tabata un di nan hunto cu su amo Tico Croes tabata esnan cu kier a bin cu Aruba Bunita NV pa caba cu Serlimar!! Y awor kier bin pretende di ta e gran salbador. Otmar hunto cu “partners in crime” 8 aña largo a trata di caba cu Serlimar y e por purba di lolea otro hende pero cerca nos e ta na e adres robez. Pa casi 8 aña e tambe a permiti Benny Sevinger, Mike de Meza y Allan Howell como nan consehero, trata na laga Serlimar “bloedt dood”.
Y manera nos a bisa caba, aki ta bay pa e veneno cu tin hinca den e ley, esta di garantisa pa tur sushi ta bay “end up” na e incinerator di un compania STRANHERO. Un incenirator cu lo no ta “environment friendly” y na unda cu den mundo ta juist purba na deshaci di nan. Desde 1997 ningun planta a habri mas na Merca.
Un otro cu a purba di desvia atencion ta e flamante presidente di nos STEMPELPARLEMENT. E por rabia cuanto cu e kier pero hecho ta keda cu Otmar a bolbe pasa nan un bofta. Nos tur sa cu Otmar tin hopi pura pa e ley aki pasa, no solamente paso e kier keda cu su Serli-bank, pero mas bien ainda e kier pa e compania STRANHERO haya e MONOPOLIO riba e desperdicio cu Aruba ta produci. Y Otmar “doodleuk” ta bisa cu ta parlamento a dune tiki tempo!! What a thing! Haciendo esaki ela hunga YO-YO cu e presidente y pa colmo bisa tambe cu E LO scohe cua pregunta e ta haya importante y cua no!! Ora bo tende e presidente papia bo mester yega na e conclusion cu berdad cu e mester di e oxigeno pa e sobrebibi. Kizas e tambe mester bay uza Oxy-plus!
Ora bo tende e minister y e presidente papia, na unda nan ta haci comosifuera cu no tin pura tampoco, pasobra nada di e incenirator ta ser regla den e ley aki,e ora bo mester puntra bo mes, dicon no ta laga loke tin di haber cu e incenirator y e Serli-bank pa mas despues?
Claro cu esey lo no por!! Aki un paar siman e compania STRANHERO “handpicked” dor di e minister via un “fixed-bidding” mester entrega nan “oferta”! Sin e siguranza aki den e ley, atrobe NIUN compania lo entrega nan oferta.
Si e presidente no kier pa nos usa e palabra STEMPELPARLEMENT, bin cu cambio den e ley cu lo no bai previlegia e compania STRANHERO, ni tampoco e Serli-bank !! Demonstra cu enberdad nos tin un parlamento otro y diferente, sino esaki lo keda un STEMPELPARLEMENT!


c: text/html

text:
Despues di 40 aña di matrimonio e ta buscando un ‘friend with benefits’. Na unda nos por haya un pareha sexual cu e por confia?
Nos ta un pareha pensionado, casa pa 40 aña. Mi ta adora mi casa, y e ta adorami. Ainda nos ta activo sexualmente, pero nos a papia tocante e probabilidad pa e busca un pareha sexual de bes en cuando. Nos niun di dos ta aproba pa bai online pa busca un candidato. Kiko abo ta sugeri nos, pa purba haya un “friend with benefits” pe, cu e por confia? Nos yiunan ta biba leu for di nos, pues nos no ta preocupa pa hende haya sa.
Contesta
E apecto fundamental ta “confiansa”. Nunca ta facil pa haya un hende cu bo por confia den cualkier aspecto di bida – finansas, trabou, limpiesa di cas, asta pelukeria – pues, naturalmente lo ta dificil pa crea un triad sexual cu boso por confia 100%.
E prome cos cu abo y bo casa mester discuti den detaye ta, kiko e “acuerdo” aki lo encera. Por ehempel, e lo ta OK pa e tercera persona ta un hende di e mesun ciudad, cu bo casa lo topa cune de bes en cuando? Bo lo risca di trece e persona aki den bo cas, of lo ta miho pa e topa cune na un otro lugar? Bo casa lo ta su so cu e persona aki, of abo lo ta presente? Cua ta e limitenan cu mester wordo poni? Kiko mester wordo considera pa loke ta trata safety? Jaloersheid ta algo normal den tur ser humano, y aunke abo ta kere cu e no lo bin, esey probablemente si lo ta e caso. Con bo lo trata cu esey? E detayesnan di su encuentronan lo wordo comparti?
Mester tin consentimento den forma cla y transparente, y esaki ta inclui e tercera persona. Kizas lo por wa un bon idea pa busca contacto cu un grupo estableci di “swingers” den bo comunidad, ya cu esakinan ta personanan mas “open minded” cu ya caba ta comfortabel cu relacionnan no-tradicional. Pero corda, cu ainda bo lo mester tene bo mes na reglanan. Percura pa bo ta cuidadoso y prepara bo mes pa sentimientonan y eventonan inespera.
Mi casa kier un amante. Con mi por yude haya un?
Despues di 40 aña di matrimonio e ta buscando un ‘friend with benefits’. Na unda nos por haya un pareha sexual cu e por confia?

robotstxt: allowed

filter: keep


text:
Prome Minister den su discurso nacional a duna resumen di ultimo logronan di Gobierno: E LOGRO MAS IMPORTANTE TA CU GOBIERNO A LOGRA PAGA E 5% NA EMPLEADONAN
Prome Minister Evelyn Wever-Croes:
Diadomingo ultimo, den su discurso nacional, Prome Minister Evelyn Wever-Croes a repasa e desaroyo y logronan positivo di e ultimo dianan. E logro talves mas importante na e momentonan aki, ta e hecho cu Gobierno di Aruba a logra paga e 5% na empleadonan cu ta traha pa Gobierno y pa fundacionnan subsidia pa Gobierno. Ainda talves tin organisacionnan semi publico cu tin cu regla algun cos, pero e gran parti di empleadonan ya a ricibi nan salario.
Prome Minister a expresa cu Gobierno a tuma e decision aki mirando e costo di bida a aumenta, tur cos a bira mas caro door di e guera na Ukraina. “Ta nos deber pa a duna e empleadonan salario di 100% bek. Ohala cu sector priva, esnan cu ainda no ta pagando 100% di e salario, por sigui e ehempel aki tambe”.
Prome Minister a remarca cu apesar di a cuminsa prepara pa entrega bek desde fin di aña pasa, e no tabata facil. Desde fin di aña pasa, Gobierno a informa comunidad cu Gobierno tin pensa di cuminsa stop e recorte den di dos mita di e aña aki. Esaki ta e mensahe cu Gobierno a manda pa Hulanda y pa e comunidad local na Aruba.
“E mesun linea di comunicacion aki, mi a hiba desde fin di aña pasa te cu awor. Na caminda tin hende cu a cansa, tabata tin hende cu tabata kier e pago mas trempan y no kier a warda te mita di e aña. Tabata tin hende cu a cuminsa bisa cu Gobierno ta gaña, cu Gobierno no ta serio.
Wel awe nos por demostra tur esnan cu a confia den nos, y esnan cu talves a cuminsa perde confiansa den nos, cu nos a cumpli. Nos no ta un Gobierno cu ta papia pa papia, nos ta un Gobierno serio cu ta evalua bon prome cu bisa algo, y ora nos bis’e, ta pasobra nos por cumpli. Esey nos a haci den pasado, esey nos ta haciendo awor, y esey mes nos lo sigui haci den futuro.
Den nomber di Gobierno di Aruba, mi ta gradici sindicatonan pa nan lucha den esaki, no tabata facil, pero na fin di dia, nos a logra y sindicatonan tabata tin un parti importante den e lucha aki. Mi ta gradici tambe empleadonan publico y di sector semi publico pa bo sacrifico desde 1 mei 2020, te awor. Mi ta spera cu e hecho cu awor bo salario ta bek na 100%, por yuda bo poco mas den combati e retonan cu bo por ta enfrenta”, Prome Minister Evelyn Wever-Croes a bisa den su discurso dirigi na pueblo di Aruba diadomingo ultimo.


text:
E mensahe di ‘International Labor Organization’ (ILO) pa Dia Internacional di Hende Muher 2022 ta pa inverti mas den cuido pa tur hende. Ta ser rekeri di empresanan y di gobierno nan pa inverti den cuido y den servicionan cu ta beneficia trahadornan, muchanan, famia nan, negoshinan y sociedad, y cu ta sirbi pa promove mas igualdad di genero na pia di trabou. Ta mundialmente conoci cu e hende muher ta esun cu ta wordo poni na encargo di cuido di e famia y cu ta wordo encarga cu e tareanan di e hogar. E forma di cuido aki ta ser concidera como un encargo laboral cu no ta wordo haci contra pago y ta creciendo den reconocimento.
Departamento di Labor y Investigacion (DAO) ta comparti e mensahe di ILO y den e cuadro aki ta presenta algun estadistica recien riba e posicion di e hende muher cu ta actualmente forma parti di Aruba su mercado laboral.
Departamento di Labor y Investigacion ta felicita tur hende muher riba e dia aki cu nan logronan extraordinario y nan contribucion pa cu e economia di Aruba. E pandemia di COVID-19 a stroba e progreso laboral di e hende muher, sinembargo cu positivismo y perseverancia pronto lo recupera di e periodo dificil aki y lo continua di prospera. DAO ta continua cu su esfuerso pa proteha y optimisa e posicion di e hende muher riba nos mercado laboral.


text:
For di 17 te ku 19 di mart 2022 bou di supervishon di e inspektornan di Rijkswaterstaat (RWS) i e inspekshon di medio ambiente di bida i transporte (ILT) a pòmp over 220.000 bari di fuel òil for di BOPEC pa e barku petrolero ‘Altair’. Riba 20 di mart e barku petrolero a sali for di Rotterdam. E uzo di e pirnan pa karga i deskargá krudo na BOPEC (ku ta bankrut) for di mei 2019 ta prohibí dor di RWS pa motibu di retraso serio den mantenshon, dor di esaki un karga seif no tabata posibel.
For di mart 2021 e kuratòr huntu ku personal di BOPEC ta hasi mehorashon- i reparashonnan na un pir i otro instalashonnan. P’esei RWS a permití uzo di e pir aki for di 2 di mart 2022 bou di sierto kondishon.
Den e dos simannan promé ku e karga inspektornan di RWS i ILT tabata presente pa evaluá e trabounan (di rekuperashon). Tambe a sigui e proseso di kargamentu djaserka entre 17 i 19 di mart dor di RWS i ILT, den koperashon ku Veiligheidsregio Rotterdam Rijnmond.
BOPEC ta un kompania di almasená Fuel òil na Boneiru ku ta propietario di PdVSA, e empresa di estado di krudo di Venezuela.. Riba 18 di mart Korte a deklará BOPEC bankrut ku nombramentu di un kuratòr ku ta (finalmente) responsabel pa operashonnan aktual na BOPEC. E kousa di e kiebro di BOPEC partikularmente ta añanan largu di sanshonnan ekonómiko kontra Venezuela, kaminda no por a hasi transakshonnan finansiero. Ku esei tur e aktividatnan a para, miéntras tabata tin hopi krudo den e dos tankinan di depósito. Bendementu i transportashon di un parti di e fuel òil ta un paso importante
den e despacho di e bankarota di BOPEC i ta un desaroyo positivo pa e ‘re- inisiashon di e terminal.


text:
GANADO RIFA MUSTANG SPORT BOYS ANTHONY ALDERS A GANA SU FORD FIGO 2020
Algun luna pasa, e grupo di Mustang Sport Boys a reuni pa hunto nan plania un proyecto, cu lo duna bek na comunidad den diferente aspecto. For di reunión aki, a sali e idea pa hasi un rifa di diferente premio, en total 6, ya ta duna no solamente un persona e oportunidad pa gana un premio, sino mas. E rifa a bai man den man cu un carshow, cual a tuma lugar diasabra anochi riba Linear Park. E respaldo cu Mustang Sport Boys a ricibi desde cu a cuminsa cu e preparación tabata sublime. For di voluntarionan te cu comercio, kendenan no a duda pa juda cu e evento aki. Ayeranochi por a presencia e resultado di un grupo di persona, cu a traha hunto, pa algun siman. Un evento caminda e rifa tabata sold out, un linear park completamente yen. E parti musical no a keda afor, y a conta cu Rincon Boys, DJ Vibes, Nutzbeatz, Buleria, Vallenato Plus y a clausura cu Tsunami. Den presencia di e miembronan di Mustang Sport Boys, Notaris Yarzagaray, Christina y Ruben Yrausquin como representantenan di e marca Ford y Directora di Casa Cuna, Sra. Renate van Dongen a bai over na sacamento di e ganador di e diferente premio nan. Aki e ganadornan: Premio 6: Certificado di SuperFood na un balor di Awg. 750, # 2368, ganador Gino George / Premio 5: Smart TV di Sams, # 2861, ganador Elvis Geerman / Premio 4: Weekend Stay na Hilton Aruba, # 0291: Lars Stolk / Premio 3: Weekend Stay Marriott Aruba Surf Club, # 1215, ganador John Croeze / Premio 2: Trip pa Miami pa 2 persona, # 2881, ganador M. Paesch y por ultimo, e premio grandi, cual ta un Ford Figo 2020 a keda gana pa e # 3263, bow nomber di Anthony Alders. Mes ora a tuma contacto cu e ganador y esaki a jega Linear Park pa asina e pora a drenta su auto nobo nobo. Anthony a dirigi su mes na e publico y por a tuma nota despues riba su FB page, caminda e ta bisa: “Hasi bon y bon ta bin pa bo.” Tur ganador lo wordo jama dialuna pa asina por coordina entrega di cada premio, cual lo tuma lugar e siman aki ainda. Sigur Mustang Sport Boys kier a gradici Yrausquin, miembronan di Mustang Sport Boys, Marriot Aruba Surf Club, Sams, Hilton Aruba, Superfood Plaza, Bohama Aruba NV, Elite Productions, Magic FM, Rincon Boys, Vallenato Plus, CERD, Rode Kruis Aruba, Meteoro, Talk of The Town, DJ Vibes, Nutzbeatz, Aisette Rivera, Erin Croes y Zen Design pa nan contribucion pa cu e evento aki. Keda pendiente pa e siguiente projecto di Mustang Sport Boys.


text: KRALENDIJK – Djasabra proksimo 5 di yüni, Boneiru lo yama bon biní un biaha mas na buelonan direkto di American Airlines i Delta Airlines for di Miami i Atlanta despues di 15 luna sin operashon debí na e pandemia. Ta antisipá 250 pasahero riba e promé buelonan djasabra awor. Pa e okashon spesial aki, Tourism Corporation Bonaire (TCB) den kolaborashon ku vários partner lokal ta preparando pa duna nos bishitante nan Merikano un kaluroso bon biní na nos dushi Boneiru. Na yegada di e buelonan, nos bomberonan lo saludá ku un “water salut”, tambe lo tin entretenimiento kultural i regalo ku lo keda otorga na nos bishitante nan. Miss Turismo Sunniva Manuel i promé finalistá Jadeanne Schoop tambe lo tei presente pa saludá nos bishitante nan. TCB ta ansioso ku e regreso di e buelonan direkto for di Merka pa Boneiru. TCB lo sigui enfoká riba inisiativanan di merkadeo pa futuro, pa sigui promové Boneiru riba mapa internashonal pa rekuperá nos sektor turístikó.


text:
Cicely van der Dijs ku kaso kontra dagvaarding
Willemstad – Djabièrnè awor e “regiezitting” den kaso di Cicely van der Dijs no ta sigui debi ku el a kuminsá ku un kaso di opheshon kontra di e dagvaarding ku Ministerio Públiko a saka den su kontra. Pero e “regiezitting” kontra di su partner, lider di partido MFK, Gerrit Schotte si ta kontinuá djabièrnè awor. E kaso di e pareha a haña e nòmber Babel. Nan ta keda akusá di falsifikashon, labamentu di plaka. Pa Schotte tin denunsia falsu di pèrdida di pasport diplomátiko, “omkoping”, i tabatin den su poder “jammers” un aparato telekomunikashon.
###
Hòmber no tabatin eksplosivo pero vürwèrk peligroso
Willemstad – Despues ku wes Hubben a tende for di boka di eksperto di vürwèrk ku e akusado Shurendi Sambo no tabatin dinamit, pero vürwèrk peligroso, wes a apsolbé e akusado di poseshon di dinamit manera Ministerio Públiko a akus’é di dje. E ta keda akusá ku dia 15 òktober 2014 e tabatin dinamit, un arma di ko’i hunga di “airsoft” i a entrega e dinamitnan pa bula un kas den Kaya Yeye.
E Eksperto Gustavo Semeleer a bisa wes ku e loke a keda konfiská ta vürwèrk ku nan a drecha i tabatin demasiado pòlvo aden. E no ta sirbi pa bula un kas. Esei a pone ku wes no a sigui demanda di fiskal Bos di 4 aña kontra di Sambo. Su defensor mr. Marije Vaders a pidi korte pa apsolv’é su kliente di tur kulpa di poseshon dje dinamitnan ya ku a resultá ta vürwèrk peligroso i pa kual no tin kastigu. Wes a kondena Sambo solamente pa poseshon dje arma “airsoft” 4luna kondishonal.
Fuente Hustisia.com


text:
Reino: Actualmente tin un aletra di subida di awa pa areanan di Rotterdam. E lama por subi yega te 2.62 meter riba NAP (Normaal Amsterdams Peil). Ta avisa tur hende pa tene cuenta cu esaki. Varios negoshi y instancia den e area a cera nan porta. E mal tempo cu tin cu a keda Corrie, a afecta varios caminda na Hulanda.
Den area di Noordzee tin un barco tankero 24 kilometer for di costa, cu problema serio den lama. Julietta D. a los for di su anker y a bay dal y crea un buraco.
Mester a usa helicopter pa por a saca e trahadonan for di e barco y hiba nan aeropuerto. E barco di 190 meter ta moviendo sin rumbo den direccion sur. Asina tabatin varios palo grandi cu a cay y haci destruccion aki aya.


text:
DXBT feat. Jaido : ‘Mamasita’ ta hòt!
DXBT, e grupo formá pa Denzel, Xechell i Bjorne tin un otro piesa! Nan ta konosí pa kanta loke mayoria hóben di nan edat ta eksperensiá, un di e vivensia nan ei, sigur ta namoramentu! E piesa ‘Mamasita’ un ‘piropo’ moderno ta kantá na 4 idioma- papiamentu, spañó, ingles i ulandes. E grupo a bin ta hasi algun stap importante pa nan kresementu den farándula, un di nan ta promoshon di e grupo na radio-emisoranan na Ulanda. Den e piesa ta figurá un otro artista di Decoded, Jaido- ku sigur no tin mester di niun introdukshon. ‘Mamasita’ ta un produkshon di Pastor i tin un flow moderno di Reaggeaton i House Music. Esaki ta e di 4 piesa ku e grupo ta saka riba merkado lokal. Hóbennan por sigui DXBT riba Snap Chat, Facebook/Instagram: DXBT / DecodedOfficial. Tambe por stream riba iTunes/ Spotify/ Google Play/ Apple Music. Suskribí grátis na SoundCloud, DecodedOfficial i sigui artistanan di Decoded via di nan YouTube Channel: Decoded.


text:
Loke mi ta haña mas lamentabel ta tur e kritika i mensahe nan negativo ku nos pueblo ta manda den direkshon di e hotel.
Mi ta kere ta ora pa nos realisá kon importante e sektor di turismo ta pa nos pais.
Ayera CTB a publiká ku Kòrsou a surpasa sifranan di turismo pre-pandemia i esaki ta netamente debí na loke nos ta yama e “Sandals effect”.
Sandals ta target netamente e merkado merikano ku nos ke drenta i engrandesé i nos mester ta konsiente ku e notisia nan aki ta yega na e merkado nan aki tambe i ku ta stroba desaroyo positivo pa nos pais.
Kos pa drecha tin semper, pero laga nos hasi esaki dor di traha huntu, skucha otro i respetá otro.


text:
LES 10
Adoracion Como Famia—Kico E Ta Encera?
Hopi tempo pasa, Jehova a duna instruccion pa cada famia pasa tempo hunto pa nan fortalece nan relacion cu ne y cera mas cu otro como famia. (Deuteronomio 6:6, 7) Pesey tur siman, famianan testigo di Jehova ta saca tempo pa adora Dios como famia. Den un ambiente relaha, nan ta trata topiconan spiritual adapta na e necesidadnan di e famia. Hasta si bo ta biba bo so, bo por haci bon uzo di e ocasion aki pa analisa temanan biblico cu por yuda bo hala mas cerca Dios, esta, tin un bon relacion cu ne.
Un ocasion pa hala mas cerca Jehova. Santiago 4:8 ta anima nos: “Hala cerca Dios, y lo e hala cerca boso.” Ora nos ta lesa Bijbel y siña tocante Jehova su personalidad y trato cu hende, nos ta siña conoc’e mihor. Un manera facil pa cuminsa boso adoracion como famia ta pa laga cada miembro di famia lesa algun versiculo di Bijbel na bos halto. Kisas boso por uza e programa semanal di e Reunion Nos Bida y Sirbishi Cristian. Despues di e lesamento, cada miembro di famia por comenta riba loke nan a siña for di e Scritura.
Un ocasion pa e famia hala mas cerca otro. Tanto esposo como esposa, mayornan y yiunan, ta cera mas cu otro ora nan ta studia Bijbel como famia. Pues, e ocasion aki mester ta un ocasion agradabel, un dia di siman cu tur hende ta anhela pa yega. Dependiendo di edad di e yiunan, mayornan por trata topiconan practico cu nan por haya den E Toren di Vigilancia y Spierta! of riba nos website jw.org. Kisas, boso por papia tocante un problema cu boso yiunan a haya nan cu ne na scol y con nan por trata cu esaki. Of boso lo por wak un programa di JW Broadcasting (tv.jw.org) y despues papia riba dje. Ta dushi tambe pa train e canticanan cu boso lo canta na e siguiente reunionnan, y despues di boso adoracion como famia, boso por come y bebe algo hunto.
E tempo precioso cu boso ta dedica tur siman na adora Jehova hunto lo yuda henter e famia haya delicia den e Palabra di Dios, y Jehova lo bendiciona boso esfuersonan ricamente.—Salmo 1:1-3.
-
Dicon nos ta saca tempo pa Adoracion Como Famia?
-
Con mayornan por haci e ocasion aki placentero pa henter e famia?


text:
Eagle beach — Durante e luna di April, La Cabana su Comision di Medio Ambiente y Salud, hunto cu e departamento di Recursonan Humano, a tene dos presentacion di lunch pa nan asociadonan, cu invitado special Lily Prins, Presidente di Koningin Wilhelmina Kanker Fonds. Durante e presentacionnan aki, Prins a papia tocante e historia di e fundacion; e tiponan di asistencia cu ta wordo ofreci na esnan afecta pa cancer y con e placa ta wordo recauda pa cubri e gastonan envolvi. KWF no ta ricibi cualkier tipo di sosten oficial y tur miembro di e fundacion ta haci e trabou di boluntario. KWF no ta yuda solamente esnan cu un cierto tipo di cancer specifico, sino ta provee ayudo na cualkier persona cu ta sufriendo di cualkier tipo di cancer. Tin mas di 100 tipo di cancer cu diferente factor di riesgo, y e lucha contra cancer ta haci un impacto riba e pashent y henter e famia. KWF t’ey pa provee sosten pa e pashent y e famia. Si ta necesario, e fundacion por yuda regla ayudo psicologico. KWF ta provee protesis, silicon, BH y peluca pa asina por trece bek un apariencia di normalidad. E fundacion ta regla transportacion pa pashentnan cu no tin esaki, na momento cu e ora ta yega pa nan bai nan tratamentonan di chemo riba e isla, of pa radiacion na Corsow.
Debi na e tratamentonan largo den exterior, KWF ta cubri gastonan di viahe di un miembro di famia kende lo reemplasa esun cu ya caba ta cubri pa AZV pero cu mester regresa bek pa Aruba debi na nan responsabilidadnan di trabou. E fundacion tambe ta provee camanan special, ekipo y cuido profesional pa pashentnan terminal. Ademas di esaki, e fundacion ta uza un ekipo di enfermeranan “freelance”, y ta ofrece tur servicio, articulo ekipo y tipo di cuido, completamente gratis.
Con KWF ta logra esaki? E gastonan ta astronomico. No ta un secreto cu mas y mas hende den nos comunidad ta wordo afecta pa cancer. Hopi esfuerso di recauda fondo ta tuma luga na April y parti di Mei, ora cu boluntarionan ta subi caya cu cahanan di coleccion. Na September KWF, ta organisa e “Ride for the Roses” un caminata y careda di bicicleta cu ta yuda recauda fondonan adicional. E comunidad Arubiano ta generoso, sinembargo e fondonan recauda no ta cubri e gastonan anual. Aruba su crecemento y desaroyo a bini hunto cu cancer y su gastonan astronomico. Habitantenan mester pasa den un cambio di estilo di bida y tuma control di nan bida pa asina yuda den prevencion.
E Comision di Medio Ambiente y Salud hunto cu e departamento di Recursonan Humano a sinti cu tabata necesario pa asisti KWF den nan trabou noble door di uni forsa y yuda recauda fondo. E miembronan di Comision a bende cintanan traha na man entre nan asociadonan colega, a para banda di caminda cu nan cahanan di coleccion, a tene un bazaar y por ultimo a bende container di coi bebe y otro producto di concientisacion di cancer.
E esfuersonan aki a recauda mas di Awg 7,000.00, cual a wordo presenta na Lupina Croes, Tesorero, KWF.
E Comision di Medio Ambiente y Salud ta conciente cu e fundacion no a yega su meta di e aña aki apesar di e tremendo contribucionnan di e comunidad local debi na e aumento den gastonan envolvi. E Comision ta gradici KWF pa e oportunidad di yuda recauda fondo. E tabata un placer y el a wordo haci for di nan curason, como un manera pa gradici KWF pa tur loke nan ta haci pa e comunidad. E Comision asina tambe ta considerando pa organisa un otro bazaar pa recauda fondo den e lunanan benidero, pa asisti KWF y nan esfuersonan, y nan ta yamando tur organisacion, hotel y entidad comercial pa sigui nan ehempel y yuda recauda fondo pa KWF. E ciudadanonan di nos isla ta conta desesperadamente riba KWF y nan ayudo incondicional ora cu cancer ta bati na nan porta. Of den e palabranan di Mama Theresa: Duna di bo Mannan pa Sirbi y di bo Curason pa Stima.


text:
E decision na ultimo momento pa nenga Martha Sepúlveda pa por a muri na un forma digno tabata uno sin respet y ilegal. Esey ta opinion di famia y abogadonan di Sepúlveda. E dama Colombiano, di 51 tabata di a muri pa medio di asistencia, esta eutanasia Diadomingo ultimo y lo tabata e prome pacient cu Corte a permiti pa muri cu asistencia sin cu e ta sufri di un malesa terminal cu ta duna un perspectiva di bida di seis luna of menos.
Sinembargo, Sepúlveda ta sufri desde 2019 di un malesa degenerativo, conoci rond mundo como Lou Gehrig’s Disease. E malesa yama sclerorsis lateral amyotropico, ALS, cu ta un malesa degenerativo di e sistema nervioso cu ta afecta e mobilidad di curpa y ta fatal. Problema ta cu morto por dura aña pa bin, pero e calidad di bida ta hopi abou y doloroso.
E Instituto Colombiano di Dolor Incodol a dicidi riba Diasabra, un dia prome cu e eutanasia mester a tuma luga, cu nan ta reconsidera y ta cancela e procedura, mirando cu e caso di e pacient no ta cumpli cu e criteria di terminacion di bida.
Famia di Sepúlveda a expresa disgusto cu e decision. “E decision ta uno sin respet y no ta presentabel,” ta locual yiu di e señora, Federico Redondo a bisa. “Nan a haci tur cos den secreto, y no a notifica ningun hende cu nan lo reuni. E dokter di mi mama a atende e reunion y no a informa nos.”
Redondo a bisa cu nunca e comision medico nunca a evalua su mama prome cu nan a dicidi pa hala e decision pa permiti e eutanasia, y cu a tuma nan posicion sin tuma e pacient na cuenta.
E grupo di abogadonan, bou di e capa DescLab, e Laboratorio di Derechonan Economico, Social y Cultural,a rechasa e cambio di posicion di Indocol. “Nan ta bisa cu Martha no tin un malesa terminal. Esey ta un decision ilegal y arbitrario,” e abogadonan a bisa. “E lucha di Sepúlveda pa tuma control lo sigui. Indocol a viola e derecho fundamental di Martha pa un morto digno, a viola su derecho pa un bida digno.”
E abogadonan ta enfatisa cu e dama ta cumpli cu tur rekisito legal pa por pidi eutanasia. E ta sufri di un malesa serio y incurable, ta sufri dolor y a expresa explicitamente cu e kier muri.
Sepúlveda a bisa den otro entrevistanan cu e tabata feliz y calmo pa termina su bida. “Dios no kier mira mi sufri,” e Catolico a bisa y cu pa motibo di su condicion ta birando pio, e miho cos cu por pasa cune ta muri y descansa.
Colombia ta e prome pais den Latino America cu a decriminalisa eutanasia. Esaki a sosode na 1997 y ta un di e poco paisnan rond mundo unda e procedura ta legal. Pero te cu e aña aki, unicamente ta permiti eutanasia den casonan unda e prognosis ta termina, cu un expectativa di bida di seis luna of menos.
Pero tabata na Juli 22, cu Corte Constitucional Colombiano a expande e derecho, pa permiti e procedura ora cu e pacient ta sufri dolornan fisico of mental intenso.


text: Diahuebs mainta un patruya di distrito1 cu tabata teniendo un control den trafico a nota un Nissan March preto haciendo maniobra sospechoso, polis a dun’e señal pa para pa atende pero no a haci esaki ora a pare yba ranca sali hera ranca e polis cun’e. Mesora e patruya a bay su tras y a start un persecucion. E patruya di distrito 2 tambe a bay yuda, na e rotonde di Tanki Leendert e chauffeur a bira bay nort y despues pariba pero e patruya a blok e y e no por a sigui. Polis a detene e chauffeur kende tabata cu otro 2 persona femenino di cual un di nan tabata un menor. Mirando cu e vehiculo no tin ningun documento na ordo a confisca e vehiculo aki. E otro 2 personanan por a sigui nan rumbo.


text:
E siman cu a pasa nos pais a pasa den un berguensa hamas visto den su historia y un vez mas debi na e maneho coruptivo y di ladronicia di AVP. Den pasado nos tur por corda e caso di corupcion grandisimo den Fondo Desaroyo Nobo San Nicolas na unda e ex-lider di AVP, Tico Croes tabata envolvi, sigui pa e caso Ibis y como acusado principal ex-minister di AVP, Paul Croes. Y awe na 2022 nos pais ta ser confronta cu otro Mega caso Avestruz caminda parlamentario di AVP, Benny Sevinger ta e protagonista y acusado principal den tur e bagamunderia y ladronicianan cu tereno di pueblo.
Donacion of corupcion?
Hecho ta cu siman pasa e pueblo Arubano no por a kere su oreanan ora di scucha un parti chikito so di tur e acusacionnan grave contra Benny Sevinger y su compinchinan den Corte. Loke a resalta ta cu hopi tereno di gobierno a wordo duna a cambio di sumanan cuantioso na e pandiya di Benny y AVP, sumanan cu ta varia entre 50 mil florin pa 100 mil florin y te hasta un suma di mas di 2 miyon florin di placa cu a ser scondi na Corsou. Tur e sumannan aki y mas tabata pa supuesto donacion pa campaña pa eleccion di Benny y AVP. Pueblo por imagina cu un solo comerciante grandi Harms a regala 100 mil florin na Benny Sevinger? Tambe con un otro comerciante grandi Lowestein a regala 50 mil florin y pago pa fiesta di cumpleaños di yiu di Benny Sevinger. Ta increibel con henter e pandiya di Benny Sevinger a abusa di e confiansa di pueblo y a hiba un politica di ‘con cu bay laga bay, ta nos ta manda toch’.
MEP ta busca fondo den pueblo
Contrario na e triki di donacionnan cuantioso aki na un solo candidato di AVP y miyones di florin mas na e demas 28 candidatonan di AVP, den partido MEP ta hopi lucha y sacrificio cada candidato mester haci pa por logra haya algun mil florin bendiendo barbecue, koffiemorgen y rifa y partido MEP mes cu den varios aña mester tene varios rifa di auto y placa, bingo, pa acumula cierto suma for di e pueblo pa por yuda financia campaña di partido.
Mirando tur e sumanan envolvi den e caso escandoloso di Benny y su compinchinan, e pregunta ta surgi cu si esaki tabata e motibo cu AVP a gana e eleccion di 2013 ‘landslide’ cu 13 asiento, caminda na ceramento di e campaña e anochi ey nan a organisa un Carnaval super luhoso y miyonario den cayanan di Oranjestad cu musica di 13 banda musical. No por ta otro ya cu nan maneho financiero e tempo ey tabata desastroso cu mas di 400 miyon florin di deficit pa aña.
Engaño total
Si bo wak bon, te cu awo e acusacionnan contra Benny ta envolvi sumanan grandi procedente di comerciantenan grandi caminda Benny tabata wheel and deal cu nan na grandi y pa despues den Corte e declara na grandi cu e no sa net nada di placa y e no ta give a damn pa haya sa tampoco. Tambe compinchinan yega na cas di partido AVP a ricibi terenonan grandi (90 mil Bisa mi) y caminda placa a core manera riu den henter Cas di partido den Rancho. Hecho ta cu Benny Sevinger mes no a give a damn pa yuda cualkier ciudadano humilde cu un pida tereno di sikiera 400 m2. Tur e ciudadanonan aki a ser engaña pa Shon Benny cu un firma falso y caminda e ta skirbi riba e peticion cu e no tin ningun obheccion pa e ciudadano aki haya un pida tereno. Pero ta te ey tambe henter su show y fantasia a keda. E ciudadano humilde no a logra haya ningun tereno for di Benny ni for di DIP, pero Benny si a logra sigura miles di voto pa su mes y su partido.
Awo nos ta na apenas e prome siman di e caso di Avestruz den Corte y ta falta como 4 luna mas di tratamento di e caso y pa finalmente e sentencia cay na januari 2023.
Partido MEP lo keda tene pueblo na altura di henter e desaroyo di e caso aki y p’asina pueblo mes por ta testigo cu hamas lo mester confia partido AVP den gobernacion di e pais aki. After all, no mester laga pushi nunca cuida pisca.


text:
Cas Bon a desvela plannan pa e Boegoeroei Residence nobo
Un proyecto nobo y excitante di Cas Bon NV recientemente a wordo anuncia ora e compania a haci e compra di un tereno cu e meta di desaroya un bario completamente nobo specificamente pa hobennan profesional den nos comunidad. Como un tereno potencial pa doñonan di cas, parehanan cu a caba di cuminsa nan bida hunto, haciendo e decision responsabel y ambicioso pa inverti den nan prome cas di famia, lo mira cu Boegoeroei Residence ta e escohencia perfecto. E tereno den e bario di Boegoeroei/Washington, unda e casnan lo wordo construi, ta centralmente ubica den e isla su area residencial preferi. E tereno dedica pa construccion ta mira den e otro direccion di e zonido di trafico, sinembargo ta disfruta di acceso facil na varios scol, centro di compras, hotel y tienda grandi, ademas di servicionan bankero y medico. E bario ta diseña pa yama bon bini na 28 cas, cu un infrastructura superior, y e cayanan, liñanan di coriente y awa, kabelnan di comunicacion y riolering ta bon pensa y expertamente planea. E casnan, cu actualmente ta den e proceso di wordo diseña, ta disfruta di un diseño y aire contemporaneo y moderno, y ta wordo ofreci den diferente configuracion, cuminsando na solamente Awg 225,000. E varios modelonan, nombra pa e matanan popular di Aruba, esta Kwihi, Kibrahacha, Dadel y Fofoti, ta varia den tamaño di 96.2M2 pa 121.3M2, permitiendo pa cambernan espacioso y espacionan amplio di hogar, tanto paden como pafo. E diseño di e casnan a cai den man di un architecto local cu tambe ta pas den e perfil di un profesional hoben. Jouel Croes di Cast N.V. Architects ta contribui su comprension di e cultura local y su experiencia di bida fresco y dinamico den diseño y tecnologia pa e creacion di un calidad di bida berdaderamente excepcional. Cumpliendo cu e deseo di e Gobierno di Aruba pa bira 100% berde pa 2020, contribuyendo na e isla su desaroyo sostenibel, Cas Bon ta mira Boegoeroei Residence como un proyecto piloto pa Construccion Berde, haciendo tur e pasonan corecto pa sigura cu e casnan ta cumpli cu principionan ambiental y ta dedica na su proteccion. Algun di e aspectonan special introduci na Boegoeroei Residence ta inclui construccion solido di bloki y cement, bentana cu insulacion, y daknan cu bon insulacion. Adicionalmente, e desaroyador ta ofreciendo doñonan di cas e opcion di paketenan di pantayanan solar, paketenan di reciclahe di awa, aparatonan electrico cu ta uza energia na un manera eficiente, y sistemanan di inverter di airco, na e momento di compra. E opcionnan balioso aki tur por wordo inclui den e pagonan di hipoteca di cas via e banco. Un vocero pa Cas Bon NV ta mustra riba e hecho cu e oferta unico di inclui e opcionnan cu pagonan di hipoteca ta obtenibel exclusivamente pa e clientenan ambientalmente responsabel di Boegoeroei Residence, y estudionan a mustra cu e inversion den aspectonan cu ta ambientalmente responsabel den transcurso di tempo ta spaar mesun hopi placa cu e inversion riba su mes. De hecho, Cas Bon NV a sigura un aliansa strategico cu e isla su proveedornan di energia y awa, esta WEB & ELMAR, pa promove SPAARMENTO HUNTO, un esfuerso hunto di doñonan di cas y proveedornan di servicio pa spaar energia y recursonan. E Boegoroei Residence nobo a wordo concebi pa e miembronan dinamico di e famia Croes, resultando den e beyesa, calidad, estilo, seguridad y conveniencia di e desaroyo, corectamente financia y bon construi, cumpliendo estrictamente cu e presupuestonan y calendario di construccion. Cas Bon NV ta un corporacion maneha pa un famia y ta specialisa den desaroyo di comunidadnan residencial, di inversionistanan local pa famianan local, cu mas di 20 aña di experiencia, responsabel pa e desaroyo di mas di diez comunidad residencial, incluyendo Bubali Villas, Surfside Villas, Sabana Villas, Villa Park Tanki Lendeert, Sero Blanco Villas, y Paramira Villas, y pa e mercado di turista, Gold Coast Aruba.


text:
Un encuentro a tuma luga recienemente pa chefnan, profesionalnan di cuminda y bebida y importadornan, pa asina lansa di nobo e Aruba Culinary Association, cual tabata inactivo durante e ultimo añanan aki. E prome reunion habri pa miembronan potencial a tuma luga riba dia 27 di Oktober na Renaissance Convention Center unda e asociacion a formula su mision y vision. E di dos reunion habri, un evento VIP di networking, a tuma luga den e ballroom di Ritz Carlton riba dia 3 di November, cu catering elegante di Les Crustaces restaurant, publicamente revelando e personalidadnan tras di e asociacion, y nan plannan pa e futuro. Eric Sywak di Frasa International Trading a introduci Urvin Croes, chef y propietario di White Modern Cuisine y Stephen Toevs, Chef Ehecutivo di Ritz Carlton, kende a yama bon bini na e invitadonan, re-iterando nan compromiso na excelencia culinario y nan promesa pa mehora e experiencia di come na Aruba, ademas di fomenta e desaroyo personal di studiantenan culinario y chefnan profesional. Manera declara den un carta cu a wordo circula entre gerentenan general y directornan di cuminda y bebida, e asociacion ta lucha pa logra un fama internacionalmente conoci, permitiendo Aruba di tin un impression mas grandi riba mundo via un renacemento culinario cu ta sigui crece, promoviendo e isla su reputacion como un Mecca di delicia culinario via media social y mustrando e publico general y tur miembro potencial cu tin un oportunidad autentico pa sigui un carera culinario na Aruba. E asociacion tambe a pone como un meta pa ofrece educacion di industria via varios sesion di entrenamento, newsletter, evento di networking, competencia, reunion di miembro y seminario, ofreciendo miembronan e oportunidad pa conoce coleganan alia den e insutria y top chefnan acredita, cual un persona cu ta drentando e industria kisas no lo por a logra sin e asistencia di e club. E Aruba Culinary Association ta determina pa yuda su miembronan door di crea un plan di desaroyo profesional cu ta ofrece oportunidadnan mas amplio pa empleo, desaroyo di talento, interaccion entre coleganan y conocemento di e industria culinario y industria di hospitalidad, asina tambe birando un fuente pa academia local y profesionalnan di e industria pa desaroya ideanan, tendencianan y proceduranan cu ta tene miembronan di ACA na e top di e industria. Finalmente, nan lo traha pa aumenta e esfuersonan individual di operadornan pa haci standardnan di seguridad di sanitacion e factor principal tras di tur aspecto di bida culinario. Riba nos portretnan por mira algun momento di e evento VIP di networking na Ritz Carlton. Bo por tuma contacto cu e asociacion via Facebook of via su Presidente, Chef Urvin Croes na Urvin@whitecuisine.com. Otro persona di contacto ta inclui: e.sywak@frasaaruba.com, Stephen.Toevs@ritzcarlton.com.
“Bale la pena” videoclip a wordo lansa!
January 29, 2021 0
ART EXHIBIT- Soca Art- Raise your voice!
January 15, 2021 0


text: Diabierna atardi a drenta informe di un pleitamento formal cu cuchiu na Arendsstraat, mesora a dirigi varios patruya na e sitio. Na yegada di e patruyanan a bin compronde cu aki ta trata di un pleito cu tin algun dia andando caba y lo ta trata di asunto di pago di huur unda e doño di cas ta huur cambernan y un di e huurdornan no a paga y WEB a bini kita meter di awa y esaki a pone e otro huurdonan reclama e doño pasobra nan no por sigui den e situacion sin awa mas. Polis a intermedia y a logra calma e situacion temporalmente pero nan ta spera mas problema.


text:
Riba Djarason, 17 di ougùstùs, Teniente Kolonèl di Marina Art van Beekhuizen a pasa e Komando di Kazèrne di Marina Savaneta pa kolega den rango, Teniente Kolonèl di Marina, Tim van Wijk.
Van Beekhuizen den su spich di despedida a tira un bista atras riba e subida i bahadanan durante su komando.
“For di e Kazèrne aki nos tabatin hopi implementashon eksitoso di e Skuadron di Marina Karibe i e Marinirnan Rubiano huntu ku Wardakosta Region Karibe Hulandes i tambe Kuerpo Polisial Aruba, ku e fin di salbaguardiá e integridat di e fronteranan i e mantenshon di órden públiko i siguridat. Mi ta pues orguyoso di e kolaborashon entre e organisashon di Kazèrne, Voedselbank i Krus Kòrá. Di opservashonnan enkubrí di nos infanteria di Marina, te na tripulashon di e kuartel ku a bai kushina pa esnan pober den komunidat, durante e pandemia di Covid-19
Nos a hasi esaki ku esfuerso máksimo, entusiasmo i konvikshon”.
Den esaki van Beekhuizen a menshoná un otro punto speshal ku a destaká:
“Mi ta sinti masha bon mes ku nos por a yama damanan bon biní den e Trayekto di Formashon Soshal i ku esei a dal un stap prinsipal den Karibe. Mi ta spera ku na 2023, nos por yama bon biní na e siguiente grupo di damas.” Finalmente el a gradisí tur hende pa e bon koperashon, envolvimentu i sosten durante e último añanan.
E Komandante nobo di Kazèrne, Van Wijk, a gradisí Van Beekhuizen pa e añanan ku a pasa, pa e periodo intensivo di familiarisashon, i e yudansa personal pa yud’é riba e stul. Van Wijk a menshoná tres punta di lansa importante i e posibilidatnan pa yudansa Militar durante su spich; “Espíritu di ekipo, modestia i divershon. E koperashon ku nos ta brinda Aruba ta desinteresá, nos ta kuida otro, nos ta dialogá ku otro, nos tin konfiansa den otro i den e ekipo, nos ta realisá kon bon nos tin e i ta kompartí esaki ku e komunidat di Aruba i ku nos mes famianan. Mi ta para pa esaki. Nos ta para pa esaki.”
E traspaso di Komando entre otro a keda asistí pa Alto Dignatarionan di Aruba, entre otro Gobernador i Minister Presidènt.


text:
KRALENDIJK — Awe 19 di yüli fundashon BIATA a firma na notario i ta kompletamente kla pa nan reto i proyekto nan na kaminda. Fundashon BIATA ta para pa Bonaire Internation Art & Talent Academy, a ser krea ku e meta pa yuda mucha i hobennan deskubri i desaroya nan abilidat, talento i pashon. Esaki pa medio di guia profeshonal atrabes di arte, kreatividat, ekspreshon, moda i beyesa. Stimula e mucha of hoben i yudando e konose su mes i yega na un miho vershon di su mes pa na momentu ku e mucha of hoben aki ta bon ekipa, e por ser un suidadando ehemplar. Kreando lider i dunando bek na komunidat.
E fundashon aki ta konsisti di Presidente: Jonhirck Anthony Vise presidente: Gilberto Martis Sekretaria: Indra Sedney Tesorera: Jathalie Allee i Magaly Sumter komo miembro.
Pronto e fundashon aki lo bai splika publikamente tokante nan plannan i por kuminsa bisa ku nan lo tene nan prome evento dia 15 di ougustus binidero.
Nos ta desea e fundashon aki tur klase di eksito di awo pa adelante.
FUENTE: LIVE 99 FM


text:
Riba encargo di Entidad Publico Boneiro (EPB), Banco Mundial ta cuminsa cu un encuesta cu e meta pa haya bista cua ta e prioridad- y sentimentonan di habitantenan relaciona cu desaroyo urbano y turistico. Lo procesa e encuesta den un rapport mas amplio cu lo complementa ademas cu entrevista cu experto y estudionan tecnico cu a haci anteriormente. Den e rapport lo tin evaluacion di scenarionan di crecemento potencial y e lo sostene Colegio Ehecutivo den hacimento di escudo strategico pa loke ta trata desaroyo duradero.
Gobierno di Boneiro a acerca Banco Mundial pa sosten tecnico cu trahamento di un rapport tocante desaroyo duradero. Intencion di e encuesta ta pa e fungi como e fuente principal pa e rapport y lo dirigi su mes riba e impacto cu crecemento urbano y turistico tabatin riba calidad di bida di habitantenan y riba con habitantenan ke mira nan isla sigui desaroya.
Di 2 di augustus te cu 15 di augustus 2022, ta tene e encuesta na diferente sitio na Boneiro bou di habitantenan di Boneiro. E encuestanan ta tuma luga tanto personalmente como online y lo por yena nan tambe riba e website di Entidad Publico Boneiro, caminda esey lo ta posibel te 29 di augustus. Lo trata tur contesta riba e encuesta estrictamente confidencial. Lo presenta e resultadonan general durante sesionnan di informacion pa habitantenan di Boneiro riba cua nan por duna input adicional. Despues ta publica nan den un rapport final y lo pone esaki riba e website di Entidad Publico Boneiro. Resultadonan di e encuesta lo ta base pa e strategia pa mobilisacion di medionan institucional, financiero y tecnico cu ta necesario pa crecemento di Boneiro.
Ta di importancia grandi cu Boneiro ta desaroya su mes di un manera duradero y responsabel. Nos ta na un punto crucial y a base di bon informacion, nos mester tuma decision bon pensa pa futuro di nos isla. Pa por tuma e decisionnan aki, ta importante pa dispone di dato y conocemento corecto. Pāesei nos ta hopi contento cu Banco Mundial tabata dispuesto pa haci e investigacion aki y nos ta ansioso pa mira e resultadonanā, segun Hennyson Thielman, diputado pa Desaroyo Economico, Turismo y Finansa den Colegio Ehecutivo di Boneiro.
James Kroon, diputado pa Infrastructura y Medio Ambiente ta sigui bisa: āNos ta mira nos isla crece y nos sa cu ta importante pa haci escoho consciente pa futuro. E investigacion aki ta bay yuda nos cu esey. Mi ta hopi contento cu Banco Mundial no ta bay dirigi su mes solamente riba turistanan cu ta bin Boneiro, sino tambe riba habitante y e impacto cu crecemento tin riba nanā.


text:
Konsulado general di Merka na Kòrsou ta lansa proseso di solisitut pa e programa di beka YLAI (Young Leaders òf the Americas Inisiative Fellowship 2021), ku ta un programa di 6 siman pa empresarionan finansiá pa ofisina di asuntunan edukativo i kultural di departamento di estado Merikano. Sady Elhage di Konsulado merikano a duna un splikashon di e programa miéntras ku Sulin Passial Alumni di e programa aki na 2016 a splika kiko el a eksperensia.
Grátis…
Segun Sady Elhage, Young Leaders òf the Americas Inisiative ta kai bou di departamento di estado e büró di edukashon i kultura. E programa aki ta spònser un hóben entre 25 p 35 aña pa bai Merka 6 siman i sigui kurso kon pa ekspandé su negoshi. E ta haña guia kon pa enfrentá retonan mihó, e ta sera kontaktonan nobo i esaki kompletamente grátis. Partisipashon i inskripshon ta grátis.
6 siman na Merka…
E programa aki no ta nobo. E ta eksistí for di 2015 i ya kaba tin 16 persona ku a partisipá den e programa aki di Kòrsou, Aruba i St. Maarten. Na e momentu aki tin 4 persona mas den e programa pa 2020 pero pa motibunan di COVID no por a bai i a bai virtual. E partisipante ta haña ticket, estadia i tur kos. E 6 siman ta partí. E promé siman ta drenta un apertura di orientashon na Arizona pa konosé e grupo kompleto. Aki ta trata di mas òf ménos 250 persona. Di einan pa 4 siman ta keda partí den gruponan di máksimo 20 persona, mayoria grupo di 6 pa 7 hende i na kabes un coach ku lo duna guia riba kompania i e partisipante por traha serka e coach aki pa interkambiá di idea i forma eksperensia. E último siman tur hende ta bai bèk Washington pa sera e programa.
Balor grandi…
E balor di e proyekto aki pa Kòrsou ta grandi. Pa haña oportunidat di bai Merka kompletamente grátis, risibí guia riba negoshi i bin bèk i ehekut’é den bo mes pais ta un oportunidat úniko. Sady ta konsehá tur hende ku tin negoshi i ta deseá di krese pa tuma parti. E úniko sakrifisio ku e partisipante tin di hasi ta kita 6 siman for di su negoshi. Pero loke ta trese bèk den pais ta algu inkreibel Sady a splika.
Kondishon…
E partisipashon tin algun kondishon mará na dje. Dado kaso e partisipante a yega Merka, el a gusta i tin gana di keda i hasi negoshi einan, esei no ta posibel. Segun Sady pa e programa aki bo tin di bini na remarke pa un J-Visa i esei ta duna e pèrmit pa keda e 6 siman pero e tin kondishonnan mará na dje. Un di e kondishonnan ta ku pa 2 aña despues di e programa e partisipante no por traha na Merka pero e tin di bai bèk su pais i invertí e eksperensia ku a haña na Merka us’é den bo pais.
Intensivo…
E inskripshon awor a habri i ta sera 25 di febrüari. Mester apliká online. E ta un proseso intensivo pasobra tin basta pregunta. Pero esaki ta pa sa ken e persona ta i su metanan. Despues e persona ta kai den selekshon i ta bai den un entrevista i esun ku gana ta bai partisipá. For di e grupo ta skohe dos di Kòrsou, un di Aruba i un di St. Maarten. E persona mester ta biba na Kòrsou Aruba òf St. Maarten. E nashonalidat no ta importá pero e mester por bin bèk pa invertí den e pais for di unda el a sali.
Alumni…
Sulin Passial a partisipá na e programa aki na 2016. E tabata e promé grupo di Kòrsou ku a bai e programa di YLAI. Segun Sulin, e programa aki tabatin balor agregá grandi pe. El a amplia su netwerk ku hendenan di Karibe i Latino Amérika. Nan grupo di e tempu ei ainda ta komuniká ku otro i loke nan mester, nan sa ku nan tin otro pa duna sosten. Tambe el a habri su wowo i siñ’é e negoshi di su business. E ta traha media, pelíkula i e tipo di kontenidonan pero e parti di mas negoshi i krea produktonan nobo den su sektor tabata algu ku Sulin a siña den e proseso di su partisipashon.
Diversifiká…
Durante di e 6 siman ku Sulin tabata na Merka e kos ku mas e ta kòrda ku a resaltá tabata e eksperensia na Texas. Ora el a tende ku ta Texas e ta bai, e tabatin miedu pasobra tabata den e temporada di algun kos fèrfelu na Texas i e ta koló skur. Pero Sulin a bisa ku e estado ei a sorprendé gratamente. E siudat a keda den su kurason komo un siudat masha great mes. E ta pidi tur ku apliká ta habrí pa haña e loke e siudat tin pa brinda den bo. Sulin a diversifiká for di momentu ku el a sali e partisipashon na Merka, den vários aspekto ku el a habri su wowo pa pensa den e direkshon ei. El a diversifiká su negoshi den último añanan danki na e partisipashon ei. Sulin a bisa tambe ku hasimentu di negoshi último añanan ta un reto. Si bo ke e ta duna e espasio pa krea, moldia i krese. Tur kos ta dependé kon e persona ta para den e proseso.
Intensivo…
Durante di e 6 siman ta tur dia tin algu. Djis imaginá ku komo partisipante bo ta bai keda di Coach pa un empresa ku ta manera bo mes empresa. Mester traha tur dia na e empresa i anochi tin eventonan di netwerk i djabièrnè tin un dia di kurso i den wikènt tin aktividatnan. Ta henter siman durante di 6 siman ta bezig konstante. No kere ku ta bai Chill òf kere ku por sigui drai bo empresa na Kòrsou miéntras bo ta partisipando den e programa na YLAI, mester skohe konsiente pa blòk e 6 siman. I e ta para hopi lihé segun Sulin.
Mas envolví…
Konsulado merikano na Kòrsou no ta un lugá manera hopi ta kere ku ta sòru pa duna Visa merikano so, Sady a splika nos ku nan tin diferente otro programa ta ofresé. Nan ta purba di ta mas envolví posibel den komunidat i no solamente ofresé un Visa pa bai fakansi afó pero pa konosé mas di unda bo ta bida. E konsulado merikano ta situá aki na Kòrsou pero nan no tei solamente pa Kòrsou pero tambe pa otro islanan di eks Antia.
Ora e grupo bai i bin bèk, nan ta sigui den kontakto ku nan. Sady a bisa ku nan ta organisá eventonan huntu, oportunidatnan ta sigui krese via di nan di konsulado mes pero tambe tin e YLAi network ku ta duna mas oportunidat i mas kurso, konekshonnan pa traha ariba. E ta un proseso kontinuo. Despues di YLAI su partisipashon e oportunidatnan pa krese no ta kaba pero ta sigui.
E temanan ta varia i nan no ta skohe a base di tema. Kualke empresario ku ta kualifiká pa partisipá por hasié. Ta konta pa personanan ku ta ofresé servisio pero tambe produktonan.
E eksigensianan segun Sady ta ku e persona mester ta biba riba un di e islanan aki, e mester ta entre 25 pa 35 aña, e negoshi mester ta eksistí pa sigur 2 aña i mester por proba ku den 2 aña bo a krese, bo ta funshoná i ke sigui krese. E partisipante mester ta inskribí na Kámara di Komersio. E persona ku ke partisipá por ta di un NV, BV, Eenmanszaak etc.
Partisipá, e ta importante…
Sady a bisa ku e reakshon ku nan ta hañando awor aki no ta sufisiente i p’esei hende tin di komprondé kon importante e programa aki ta. Sady a pidi personanan ku ta pensa e kos aki ta interesante pa tuma e chèns. Si no kualifiká mes e aña aki, tin otro aña tambe ku por partisipá na dje. E programa ta kompletamente na ingles.
E proseso di solisitut a habri i ta keda habrí te 25 di febrüari. E fecha nan tentativo ta 11 di òktober pa novèmber i e partisipantenan por hasi nan solisitut via https://ylai.state.gov The YLAI Professional Fellows Program. E partisipante lo haña un visa pa Merka e asina yama J-1. Ta importante tambe pa nan ta registrá na Kámara di komersio i tambe no mester ta un siudadano merikano ni ta biba na Merka.
Konsulado merikano na Kòrsou lo organisá un seshon di informashon virtual dia 17 di febrüari di 2 pa 4 or di atardi. Mester registrá via [email protected]


text:
E 'Top 21' di Eleccion 2013, y e desbalansa entre Parlamento y Gobierno
Pa eleccion 2013, minister presidente Mike Eman tawata confortablemente na prome luga como vote-getter, cu mas cu dobel di e cantidad di voto di e di dos luga. Tambe por nota cu candidatonan di AVP ta forma e top 3, y tin 6 candidato den e top 10.
Lider di MEP Evelyn Wever-Croes tin e posicion mas halto di su partido (#4). E ta wordo sigui pa Andin Bikker (PDR). E unico politiconan den e top 21 cu no ta forma parti di Gobierno of Parlamento ta sr. Booshi Wever (UPP) y sr. Rudy Lampe (RED).
Tur minister cu inicialmente a forma parti di Gabinete Mike Eman II ta den e top 21.
Apesar cu nos eleccionnan ta parlamentario, solamente 10 parlamentario actual ta aparece den e top 21. Di e 10 parlamentarionan aki, 6 ta di MEP, 3 di AVP y 1 di PDR. Mayoria di e parlamentarionan di e partido cu ta sostene Gobierno (AVP) no ta aparece den e top 30. Esaki no ta algo inusual den nos sistema electoral. Durante gobernacionnan anterior bou di diferente signatura tambe tawata tin situacionnan similar. Esaki ta un consecuencia di nos sistema electoral. Den e caso actual, cu 3 minister cu hunto a logra casi 6 asiento na voto, e chens ta bira grandi cu lo tin parlamentarionan cu relativamente tiki voto. Un consecuencia di nos sistema cu por tin un impacto negativo den e relacion cu mester tin entre Parlamento y Gobierno.
Stempel-parlement
Parlamento ta nos organo di mas halto. Parlamentarionan tin e deber di controla Gobierno y tin e poder di baha Gobierno si nan considera esey necesario. P'esey parlamentarionan mester por eherce nan funcion independientemente di ministernan (Gobierno). Esaki tambe ta conta pa parlamentarionan cu ta sostene Gobierno. Nos sistema electoral por stroba e proceso aki.
E resultado di eleccionnan por trece cune parlamentario cu (relativamente) tiki sosten di pueblo, cu a depende grandemente riba nan partido pa logra nan puesto como parlamentario. Tambe nan futuro politico por depende grandemente riba e partido. Y ora e ministernan ta e lidernan di e partido, e situacion por bira uno den cua parlamentarionan di e partido(nan) na mando basicamente ta sigui instruccion di e ministernan enbes di controla e ministernan. E situacion aki ta trece un desbalansa den e relacion entre Gobierno y Parlamento, caminda Gobierno ta 'controla' e mayoria den Parlamento, enbes cu Parlamento ta controla Gobierno. E resultado ta un Gobierno cu poder casi absoluto, solamente limita pa Gobierno di Reino/Hulanda.
Esaki no kiermen cu cada parlamentario cu relativamente tiki voto automaticamente no ta funciona manera mester ta. E splicacion ta ilustra un possible negative side effect di nos sistema electoral, cu den practica por funciona contra e esencia di e rol di Parlamento.
Sistema alternativo
Na 2012, sr. Helmin Wiels (dfm) a bira vote-getter na Corsou cu mas cu 16.000 voto. Como lider di e partido mas grandi (Pueblo Soberano), sr. Wiels a tuma un puesto como parlamentario y no como minister. Sr. Wiels tawata tin un posicion fuerte den Parlamento cu sosten directo di riba 16.000 votado. Un situacion asina no ta comun den nos sistema electoral, y ta basa riba escogencia, no regla. Sr. Wiels a expresa cu e ta scohe pa controla su Gobierno for di Parlamento. Y como parlamentario tambe e por a instrui Gobierno den sierto sentido.
Mientras cu esaki ta trece un miho balansa entre Parlamento y Gobierno, e no necesariamente ta e deseo di Pueblo. Hopi votado kier wak e politico cu nan a vota p'e goberna como minister. Por ehempel, e 8.222 persona cu a vota pa sr. Mike Eman na 2013 probablemente tawata kier pa e ta minister presidente, no parlamentario.
Un alternativa interesante lo ta pa laga Pueblo eligi su Parlamento y Gobierno cu dos diferente eleccion (no necesariamente na e mesun momento). Un sistema asina tampoco ta perfecto, pero esaki lo por trece un miho balansa entre Parlamento y Gobierno. Ambos lo tin un sosten mayoritario directo. ArenaPoliti.co lo explora diferente sistema electoral den futuro.
Resto di Top 30:
22. Edgard Vrolijk (MEP) - 586
23. Shailini Tromp-Lee (MEP) - 573
24. Jan Hendrik Croes (MEP) - 509
25. Ady Thijsen (MEP) - 475 [parlamentario]
26. Lorna Varlack (AVP) - 474 [parlamentario]
27. Carl Giel (MEP) - 465
28. Marlon Sneek (AVP) - 441 [parlamentario]
29. Désirée Croes (AVP) - 429 [parlamentario]
30. Alvin Howell (AVP) - 422
Parlamentario pafo di Top 30:
Donny Rasmijn (AVP) - 395
Melvin Tromp (AVP) - 385
Clarisca Velasquez (AVP) - 335
Rene Herdé (AVP) - 298
Chris Dammers (AVP) - 214
Norman Roos (AVP) - 178
Jeffrey Kelly (AVP) - 97
Cantidad di asiento y voto 'directo' pa partido den Parlamento
AVP: 13 asiento - 6.325 voto 'directo' den Parlamento - 33.103 voto total
MEP: 7 asiento - 12.537 voto 'directo' den Parlamento - 17.653 voto total
PDR: 1 asiento - 3.047 voto 'directo' den Parlamento - 4.518 voto total
*E cifranan aki ta refleha e desbalansa entre Parlamento y Gobierno, en particularmente entre parlamentarionan cu ta sostene Gobierno, y e ministernan. Manera a wordo menciona caba, e motibo (principal) di esaki ta nos sistema electoral. Si Pueblo ta desea un cambio den e forma di eligi su representantenan, ta keda na Gobierno y Parlamento pa trece cambio den nos sistema electoral.
*Cantidad di voto ta basa riba un publicacion di Gobierno di resultado di Eleccion 2013
*Klik aki pa wak e vote-getters di eleccionnan di 1985 te cu 2013
Expresionnan haci den e articulo aki no necesariamente ta refleha opinion di ArenaPoliti.co


text:
Evelyn Wever-Croes: E ley di supervicion financiero ta un berguensa pa Aruba [+audio]
ORANJESTAD – Parlamento dialuna 17 augustus a haya e ley di CFT, supervision financiero pa Aruba, cu supuestamente mester drenta na vigor cu forsa retroactivo desde 1 augustus 2015. Lider di fraccion di MEP a duna su prome reaccion.
“E ley aki ta un berguensa pa Aruba den Reino Hulandes. E ley aki ta un refleho di inmadures y falta di responsabilidad di parti di Mike Eman y su ministernan, pa duna contenido na nos Status Aparte. E ley aki ta mustra claramente cu Mike Eman y su ministernan a faya den maneha nos asuntonan interno, y cu esaki henter nos pueblo ta carga e berguensa, y su consequencianan.
E ley ta cuminsa cu stipula cu temporalmente ta duna Hulanda autoridad pa mete den nos asuntonan interno. Ainda nos ta corda con Mike Eman a bai den welga di hamber, pasobra finanzas di nos pais ta asuntonan interno. Anto awor e ta traha un ley pa duna Hulanda autoridad pa mete den asuntonan interno. Anja pasa ainda Mike Eman a yama e hulandesnan pa “verkrachters”, abusador sexual, anto awe e mes ta invita nan drenta paden! Ta pa prome biaha desde cu nos pais a haya su Status Aparte cu algo asina ta socede, y esaki ta un berguensa.
E ley mes tin cantidad di condicion cu ta wordo poni riba gobierno, y cantidad di menasa pa un “AANWIJZING” si gobierno no hasi exactamente locual Hulanda bis’e hasi. Ta causa dolor pasobra te cu 2009 Aruba a wordo maneha financieramente drechi. Gobierno di MEP a laga Aruba su finanzas na orden. A laga e debe nacional na 49%, cu ta dentro di e margen internacionalmente aceptable di 45 pa 55%. Y e deficit na 2009 tabata 3.6%, tambe dentro di margen internacionalmente aceptable pa un pais manera Aruba di rond di 3%.
Pero e gobierno di Mike Eman desde prome dia a habri kranchi y cuminsa malgasta placa den biahamento, fiestamento, coordinadornan na cantidad. Na un forma masha iresponsabel a caba cu tur e placa di nos pais.
Nos por culpa Mike Eman y henter su partido AVP, pero e realidad ta cu ta henter e pueblo mester pasa den e berguensa aki. Awor mas cu nunca nos di partido MEP ta comprometi pa lucha pa gana nos autonomia bek. Awor mas cu nunca nos mester uni y bisa Gabinete Mike Eman cu e mester baha, pa Aruba salba su autonomia, pasobra cu Mike Eman na cabes, hamas Aruba lo para riba su propio pianan mas” líder di MEP Evelyn Wever-Croes a duna di conoce.
Expresionnan haci den e articulo aki no necesariamente ta refleha opinion di ArenaPoliti.co


text:
kontrato laboral (sustantivo)
-
buki di oro
-
standarisá
-
tipo di palabra: sustantivo
-
kontabel
-
mirá: 361 bia
- deskripshon: lei ta eksigí pa kada doño di trabou sera un konvenio ku su empleadonan. Den dje ta para entre otro: oranan di trabou, ki ora ta tuma pousa, dianan di fakansi, dianan liber, ora di kuminsa i kaba trabou, suma di salario i kon ta terminá relashon di trabou.
- hulandes: arbeidsovereenkomst
- E palabra aki ta parti di e siguiente glosarionan:
Glosario di Palabra di e Trayekto Asistente di Kuido Nivel 1
Glosbe
-
Glosbe ta un dikshonario internashonal, klek riba e siguiente konekshon:
kontrato laboral
Dutch Caribbean Platform (DCDP)
-
Pa mira e palabra aki usá den konteksto den e biblioteka digital (por ehèmpel den buki i artíkulo), klek riba e siguiente konekshon:
kontrato laboral
anterior i siguiente


text:
Mainta
E palabra mainta ta originalmente referi na e salida di solo. Mainta ta siguí pa merdia, atardi i anochi den e sequensia di un dia.
Mainta ta e parti di dia ku usualmente ta rekohi pa ta di salida di solo te ku ora e solo ta na su punta mas haltu den shelu. Pero mainta tambe por wòrdu usa na un manera personal ku ta referi na e periodo imediatamente despues ku un hende lanta for di soño irespectivamente na kua ora di dia e ta. Den e senso aki mainta ta ensera tur kos ku bo mester hasi pa prepara bo dia (limpia, prepara kuminda (desayuno, bisti paña etc).


text: Diamars atardi a drenta informe di un accidente cu hende herida na Palm Beach, mesora a dirigi un patruya na e sitio. Na yegada di e patruya a bin compornde cu aki ta trata di un accidente cu 2 hende levemente herida unda cu e chauffeur di un Ford Edge biniendo for di pabao a bay bira na su man robez net ora cu un Hyundai Getz tabata bini di direccion contrario y nan a dal den otro. E impacto tabata fuerte y 2 persona a resulta levemente herida y algun mucha spanta. Na yegada di e ambulans nan a atende e victimanan.


text: Diaranzon atardi durante patruya na Catiri polisnan atento di distrito 2 (Noord) a mira un Toyota Vitz berde maneha pa un chauffeur cu no tabata tin su faha di seguridad bisti, mesora a para e vehiculo aki y a bay atende cu e chauffeur. Ora ta atende cu e chauffeur a nota cu aki ta trata di un conocido di polis cual a bira adicto ambulante y cu pa casualidad na oranan di madruga di e dia ey tabata tin un asistencia pa e persona aki caba como sospechoso den e bario di Soledad hunto cu un otro persona. En fin den oranan di madruga nan tabata busca droga pero e momentonan ey e tabata tin droga den su poder y pesey nan a detene. E sospechoso a declara cu e auto ey ta di su pareha y e a fia esaki un rato. Polis a confisca e droga y a pidi e vehiculo di transporte pa bin buske y hib’e warda di polis na Shaba.


text:
ORANJESTAD, Aruba –16 oktober 2020:
Campaña anual di vacunacion contra Influenza ta bay cuminsa y Departamento di Salud Publico ta haci un yamada na e grupo di risico pa pasa busca nan vacuna completamente gratis na un di e localidadnan cu mas ta combiniente.
Bou di grupo di riesgo nos ta referi na personanan cu ta na risico pa desaroya complicacionan grave manera bronkitis y pulmonia pa motibo di griep. E personanan aki ta hende grandi riba 60 aña, mucha bou di 2 aña, personanan cu ta sufri di malesanan cronico of malesa di nan sistema respiratorio. Tambe personanan obeso, na estado of cu tin un sistema inmunologico abou door di malesanan manera cancer y HIV.
Aki bou ta sigui un lista di e diferente dia y localidadnan unda nos enfermeronan lo bay ta aplicando e vacuna di influenza.
- Diahuebs dia 22 y 29 di oktober na Centro Playa Pabou – entre 9or y 12or di mainta
- Diabierna dia 23 y 30 di oktober na Centro Curazon Santa Cruz – entre 9or y 12or di mainta
- Diamars dia 27 di oktober y 3 di november na Centro di Bario Noord – entre 9or y 12or di mainta
- Dialuna 2 y 9 di november na Centro di Bario Brazil – entre 9or y 12or di mainta
Na e localidadnan aki lo vacuna personanan cuta cay bou di e grupo di riesgo. E personanan aki mester presenta cu nan recept di doctor di cas y nan carnet di AZV. Adultonan mayor di 60 aña mester presenta solamente cu nan carnet di AZV valido.
Es cu no ta cay bou grupo di risico pero kier cumpra e vacuna, esaki NO ta posible na e postnan menciona ariba, pero si na seccion di Malesanan Infeccioso. Es cu kier cumpra vacuna mester haci un cita online via www.dvg.aw
. Riba e website lo encontra un link pa por traha un cita pa campaña di vacunacion contra influenza.
Pa esnan cu enberdad no por traha e cita online por haci esaki tambe telefonicamenta via 5224239 of 522424
nos ta informa si cu nos lineanan ta basta ocupa relaciona cu e maneho di e crisis di covid-19. E vacuna tin un costo di fl 20,- cu por wordo paga unicamente electronico (swipe) no ta permiti placa cash.


text:
Oranjestad, 29 di November 2021 - Considerando e aumento drastico di casonan di COVID-19 den cierto paisnan, Crisisteam ta introduci un adaptacion di e sistema di Control y Mitigacion di e pandemia di Covid-19 na frontera.
Entrante 4 di december 2021 lo introduci e categoria di paisnan cu RIESGO HOPI HALTO. E siguiente medidanan lo aplica pa pasaheronan procedente di paisnan cu cay bao di e categoria aki:
1. Pasaheronan cu no ta residente di Aruba no ta bay tin e opcion mas pa haci e COVID-19 test na yegada na Aeropuerto di Aruba.
2. Pa tur pasaheronan, un PCR test mester wordo haci no mas tarda cu e dia prome cu e buelo pa Aruba.
Como cu Hulanda lo ta un di e paisnan den e categoria aki, ta suplica tur hende cu lo ta biahando di Hulanda pa Aruba entrante 4 di december 2021, pa tene cuenta cu esaki. E pasaheronan aki lo mester haci nan PCR test mainta riba e dia prome cu nan vuelo pa Aruba, pa asina nan haya e resultado na tempo. Tambe mester tene na cuenta cu e medidanan nobo aki tambe ta conta pa studiantenan local cu ta desea di bin pasa nan vakantie na Aruba. E regla nobo aki tambe ta bira aplicabel pa pasaheronan cu lo bin Aruba for di Hulanda via di un otro pais (por ehempel USA).
Pa e pasaheronan aki lo bira dificil pa cumpli cu e regla nobo pa motibo di e factor di tempo. Nan mester hasi e PCR test un dia prome cu e viahe pa Aruba y upload e resultado negativo riba e sistema di ED Card prome cu biaha. E Pasaheronan aki lo mester tene cuenta cu esaki na momento di plania pa biaha.
3. Pa loke ta pasahero residente, nan tin e opcion pa haci e PCR test na yegada na Aruba. Sinembargo si nan opta pa haci e test na Hulanda, e test mester wordo haci e dia prome cu e vuelo pa Aruba.


text: KRALENDIJK—Informashon ku Radio Live 99.9 FM ta trahando riba dje, ta konfirmá ku Boneiru tin su promé kaso Covid -19. E bon ta ku ya tin un temporada ta opservá e persona. Esnan konserní tin e situashon bon bou di kontròl. E persona infektá ya ta rekuperando. E persona ta isolá i no ta den niun kontakto ku niun hende. A atendé ku esnan ku tabata den kontakto ku e persona, i a atendé ku nan. Ta trata di un hende ku a bin for di eksterior ku ta establesé na Boneiru. Despues di algun siman ku e persona a regresá su tera natal, el a haña e síntomanan di vírùs di ‘corona’. Pa awor nos no ta menshoná si ta hòmber òf hende muhé e ta, i na unda e ta. Awe 16 di aprel e informe aki a yega na Radio Live 99.9 FM.


text:
MIAMI/ORANJESTAD - Un asina yama Air Force Reserve Reconnaissance Aircraft, popularmente conoci como ‘hurricane hunter’, lo lanta buelo awe nochi pa midi e forza di e ola tropical cu ta drentando Caribe proximamente. E tipo di avionan aki no ta inusual pa mira na Aruba, mirando e plataforma cu e ta brinda. Aruba casi ta keda pafo di ciclonan, y ta hacie asina ‘safe’ pa e avionan aki staciona durante periodonan di trabou, den temporada di horcan. Siman pasa varios biaha tabatin uno na Aruba unda cu a bula for di Aruba pa midi horcan Fiona. Tanto e personal como e avion ta ekipa y prepara pa tipo di misionan asina unda cu por midi e forza di un situacion di tempo, y relata esaki bek na nan base, cu hopi biaha ta National Hurricane Center. Potret cortesia 297 Spotters.
PALM BEACH – Despues cu DOW a anuncia cu pa dia 23 di september 2022 e rotonde di Palm Beach lo a keda cla completamente, awor esaki ta bira dia 5 di October 2022. NoticiaCla a raporta esaki caba comienso di siman, esta cu e rotonde no a keda cla completo. Pero e motibo no tabata cla. E motibo pa e retraso tabata awacero. “ Pa motibo di awacero contratisa Arubaanse Wegenbouw Maatschappij a pidi pa pospone e fecha y diaranson dia 5 di oktober 2022 habri e rotonde completamente” DOW a bisa diabierna.
ORANJESTAD – Departamento di Salud (DVG) a informa e siman aki cu nan ta introduci vacuna Bivalent como COVID Boostershot pa tur 12+. Segun DVG, epandemia cu mas impacto a haci riba comunidad ta parce di ta tras di lomba y vacunacion sigur a hunga un rol hopi imporante den esaki. Apesar cu casonan di COVID na Aruba actualmente ta bon controla, Aruba mester keda vigila y tene cuenta cu posibel subida den casonan di COVID-19 yegando fin di aña. Esaki diferente profecionalnan ta pensa cu lo por bay pasa, pa cual motibo DVG den colaboracion cu Hulanda a dicidi pa introduci cambio den maneho y cuminsa cu preparacionnan nesesario pa reduci edad di e segundo boostershot di 60 aña pa 12 aña. Y na mes momento cuminsa cu un rond ripititivo di vacunacion pa tur 60+ pa logra e.o. proteha esnan mas vulnerabel y tambe preveni un peso grandi riba nos sistema di cuido medico y seguro di malesa.
PALM BEACH – Diahuebs mainta, e situacion di tempo tabata di tal forma cu esaki a genera algun hos riba laman, pero bon bisto for di tera. Riba e hotel strip di Palm Beach esaki tabata bon bisto y den careda di 10'or y mei por a nota varios di e hosnan. For di varios dia caba e stuacion di tempo ta instabil cu ta pone cu e islanan ABC ta haya retonan interesante. Corsou p.e. tabatin un anochi yena cu strena cu lamper, y Aruba basta awacero varios caminda.
ORANJESTAD – E presidente di e asosacion VWI (Vereniging van Werknemers met een Individuele Arbeidsovereenkomst in dienst van de Water- en Energiebedrijf Aruba (W.E.B.) N.V.), Ir. Richard Frank ta invitado den e programa NoticiaCla LIVE diahuebs anochi. Durante e programa aki, e presidente di VWI lo trata temanan manera e proceso di destaho publico riba molina di biento, credibilidad di director di Utilities NV y mucho mas. Tambe kico ta pasa si sigui cu e plan pa cumpra fuel oil for di Venezuela. No perde e programa aki sigur cu ta cuminsa pa 9’or awe nochi riba plataformanan di NoticiaCla esta Facebook, e website (check e button LIVE) y e app tambe (e button LIVE).


text:
Mi tabata un mucha chikito…preparando pa Pasco, e fiesta mas grandi di anja pa mi. mi ta corda cu awa semper tabata jobe, net prome cu nos sali bay misa di 12 or anochi. Ami y mi rumannan hunto cu Padushi Coyashi den auto di Mookin. Nos no tabata haja e awasero fastioso, solamente e sapatonan nobo y e meanan cu falchi cu ta keda tur muha tabata menos leuk. Pero como mucha bo tabata obedecido y ta bay bo misa sin protesta.
Misa semper tabata bunita dorna cu lus y e pesebre cu e ninjo Hesus cu e strea na halto smper tabata tin un magia cu n’e. Awe, hopi anja pasa, Hesus a nace den un stal. Pakico Hesus a nace, ainda bo no sa como mucha of en todo caso, bo no ta echt compronde. Ami en todo caso,no! pero e solo echo cu Hesus ta un baby, drumi den un stal pober tabata hasi un impacto riba mi.
Mas despues den les di catiesashi mi a bin compronde cu Hesus a nace pa despues muri pa mi picanan na crus. Aunke e momento ey ami no por a imagina mi mes ki pica mi lo por tabatatin.
Despues di misa nos tabata bay na cas di Madushi y Padushi. Mi ta corda cu mi mama y mi tanta y omonan semper tabata t’ey pa ricibi nan bendishon di Pasco di Padushi. Despues nos tabata haja bolo di tres color y un poco refresco pa bolbe bek cas, kita panja y bay drumi.
Mainta nos ta lanta, banja y bisti panja pa sali y ta bay den grupo bishita e bisinjanan, tanta y omonan. Casi tur caminda bo ta haja mesun bolo pa come. Nan ta sirbi’e den un tajo di carton cu su sunchi, pruim y poco chewees na banda. Pa bebe nos tabata haja refresco y si nos tin suerte nos mag di scoge cua color.
Cu mi yiunan nos a mantene e custumber di bay misa di 12 or y tambe e bishitanan di famia. Despues di misa di anochi henter famia ta topa na cas di May. E Pasconan di mi inocencia…momentonan di oro…


text:
Fundacion Lotto pa Deporte yudando pa futbol crece
Fundacion Lotto pa Deporte conhuntamente cu Arubaanse Voetbal Bond a haci posibel pa hiba e team campeon Coca-Cola Nacional pa participa den e ABC Cup, cu tabata Copa Antiano. President di e fundacion, Di-Stefano Wernet ta contento pa cu esaki. FLpD a haci un donacion di 15.000 pa asina yuda AVB p’e ABC Cup.
El a elabora cu semper nan a coopera cu AVB, unda cu semper nan a mira e importancia di e deporte rey futbol, cu tin hopi team, hopi atleta y fanaticada. E directiva di AVB a acerca Fundacion Lotto pa Deporte y di biaha a mira e importancia di recorda e campeonnan di Antias, e campeonnan di e campeonatonan Antiano. Pa cu esaki a dicidi di yuda AVB financieramente na e proyecto aki.
E ta un join venture entre AVB y Lotto, unda cu tur dia e ta historico. Di-Stefano Wernet a pidi pa tur hende cu por bay pa asina sostene e team di Coca-Cola Nacional na Boneiro, cual campeonato lo tuma luga na November. Tambe el a remarca cu mester sigui apoya e campeonato local cu a cuminsa. President di FLpD a invita tur hende pa yega stadion y apoya e deporte pa asina esaki bay padilanti. Deporte ta uni tur hende, pasobra deporte no ta mira raza, ni sexo, religion, politica pero pa tur hende uni den deporte cu fair play.


text:
Parlamentario Endy Croes ta splika cu ta prohibi pa lubida e fechorianan di AVP bou liderazgo di Mike Eman cual a tuma lugar entre 2010-2017. Otro x minister di AVP e siman aki ta den corte pa purba su di dos biaha pa scapa of baha su castigo. Manera ta conosi cu Paul Croes x minister di AVP y intimo amigo di Mike Eman a ricibi un castigo di 4 aña di prison mas 10 aña cu e no por sirbi Aruba den ningun funcion publico. Tur esaki paso Paul a wordo haña culpabel di bagamunderia , fraude y corupcion y tin un veredicto di Hues den eerste aanleg. Riba e sentencia aki tanto Paul Croes a apela pero alaves Ministerio Publico tambe a apela riba cierto fasenan di e veredicto aki. Desde februari 2019 a dura casi un aña y mei pa e caso aki presenta bek dilanti mesa berde pa asina (3) hues den Hoge Beroep repasa ful e caso aki scucha abogadonan, scucha fiscal di ministerio publico y hasta scucha esnan cu ya caba ta condena pa asina dicta dentro di 21 dia un sentencia nobo. Sea e condena ta keda mescos, sea e condena por aumenta o sea e condena por baha. Cu e conosemento cu nos tin riba e caso aki nunka pero nunka Paul Croes x minister di AVP por sali liber pero nos ta laga esaki den man di e (3) Huesnan pa huzga y duna e veredicto final.
/// Paul Croes a wordo condena den promer instancia hopi pisa:
E caso IBIS cu e sospechoso mayor Paul Croes x minister di AVP a tuma lugar na Januari 2019. Desde Maart 2017 ministerio publico, landsrecherche , RST, FIOT entre otro a drenta cas di Paul Croes momento cu e tabata minister di AVP den pleno poder. Na Augustus 2017 esta 5 luna despues y net 1 luna promer cu elecion autoridad a bolbe drenta cas di Paul Croes y a detene pa alrededor 90 dia. Investigacion pisa a conclui na masha hopi prueba con Paul na un manera di “gangster” a la mafia tabata mal usa su poder. Paul Croes y su oficina tabata cobra masha hopi plaka na un forma structural pa duna permiso. A haña hasta un schrift cuanto plaka Paul tabata ricibi pa cada permiso y con esakinan tabata wordo reparti. Paul y su chauffeur tabata shop na chinesnan tumando hopi bebida pornada a cambio di procesa permiso. Pues un practika masha mahos lokual e requisitor di Fiscal y Ministerio Publico tin poni den nan documentacion cu acusacionnan. Pues nos ta solamente ripiti lokual nos a lesa. Tur esakinan ta publico. Asina tin masha hopi actonan cu un hende decente y normal na su sano huicio nunka lo hasi. Pero de appel valt niet ver van de boom. Por mira otro casonan di corupcion manera caso Avestruz di Benny Sevinger y caso “wasmachine” di Mike Eman kende a ricibi sumanan di 50 mil dollar di mafiosonan cu a wordo condena na merca. Durante elecion 2021 recien por a tuma nota con publicamente Paul Croes kende tin condena di 4 aña di prison tabata campaña abiertamente hunto cu Mike Eman y pa Mike Eman esaki ta masha normal. Pues esaki ta e famia grandi di AVP y den nan “Statuut” di partido probablemente e palabranan criminal-fraude-corupcion-bandido y mafioso mester ta aparese pa nan ta actua asina normal y hasta pone sospechosonan riba lista y grita pa vota pa nan. Que vadis Aruba. Nos tin trabounan duro nos dilanti pa cambia mentalidad di nos pueblo. Reboot and Reset y core cu AVP pa semper pa e lugar aki por drecha.


text:
Thessaly ta inspira cu su logro den Top 10 Miss Universe
Diabierna siman pasa nos Miss Aruba 2021, Top 10 Finalista di Miss Universo srta. Thessaly Zimmerman tabata invita na Bestuurskantoor pa un ceremonia special. Den presencia di Minister Presidente Evelyn Wever-Croes y demas minister y invitado di srta. Thessaly Zimmerman, Minister di Cultura Xiomara Maduro den nomber di Gobierno di Aruba a nombra srta. Thessaly como Embahadora di Bon Boluntad di Pais Aruba.
Sentimento di Orguyo
Minister di Cultura den su discurso a trece dilanti cu e logro di srta. Thessaly ta logro grandi pa Pais Aruba cu ta yena nos cu hopi alegria y orguyo. Ainda nos por corda e momento cu a anuncia ‘Aruba’ den e 16 finalistanan y despues ora nos a bolbe tende e nomber di ‘Aruba’ den e Top 10 di muhenan di mas bunita di mundo, nos curason a yena di alegria y un sentimento di orguyo a reina rond Aruba. Momentonan cu nos lo keda corda cu hopi alegria ora Aruba ta keda como finalista den e Top 10 di Miss Universe.
Un ehempel cu ta inspira
Thessaly a sa di representa Aruba dignamente riba e tarima internacional di beyesa y a demostra cu aunke con chikito Aruba ta, cu determinacion, diciplina, fe y cu un actitud humilde, nos yiunan di tera por yega hopi leu. Esaki sigur ta un ehempel pa inspira mas hoben pa traha duro pa logra nan metanan. Ta importante pa nos para keto tambe na e trabao cu Thessaly a haci pa hiba su mensahe pa un bon salud mental. Sigur despues di un pandemia cu a azota mundo, e mensahe pa nos ta mas consciente di nos salud mental, ta uno importante. E buniteza den bida ta pa por tin un balansa entre mente y curpa. Nos no mester keda cuestiona si algo ta bon of no ta bon, si nos kier cambia nos mundo, nos mester para keto y concentra pa cambia nos mes, ya cu asina e mundo rond di nos ta cambia tambe. Atraves di Thessaly, nos a mustra mundo henter cu aunke bo ta un isla, un persona so, ora bo haci cambio na bo mes, bo ta logra cambia e mundo rond di bo.
Reconocimento Embahadora di Bon Boluntad
Den nomber di Gobierno di Aruba, Minister Maduro a reconoce Thessaly como Embahadora di Bon Boluntad di nos Pais. Thessaly a briya riba e tarima internacional di beyesa y a logra yega den e Top 10 finalista. Despues di 25 aña, danki na Thessaly miyones por a haya sa mas di Aruba y esaki ta un promocion impagabel pa nos Pais. Thessaly a sa di carga un responsabilidad grandi y a demostra cu su caracter humilde di ta un digno representante di Aruba. Pa tur locual ela haci y nos ta sigur cu Thessaly lo sigui haci pa Pais Aruba, Gobierno di Aruba ta gradici Thessaly ta reconoce como Embahadora di Bon Boluntad di Pais Aruba. Masha danki y cu nos bon Dios sigui ilumina Thessaly pa e ta ehempel pa mas hoben representa Aruba dignamente unda cu nan bay.


text:
Na Aruba, cantante y instrumentalista profesional ta gana placa cada biaha cu nan wordo paga pa toca live. Pero esaki no ta conta pa compositor, areglista y e 'record label' local. Ta na su luga pa percura pa e creadornan di musica wordo paga ora nan composicion wordo toca?
Un artista of musico por gana placa na varios forma. Antes, den edad medieval y renaissance, un forma di ganancia hopi conoci tabata e sistema di patrocinio. Si un musico tabata tin suerte, e lo por wordo contrata pa un rey of instancia religioso pa traha obranan di musica pa gloria di dios, of pa exalta e status di e patron en cuestion.
Den e epoca prome cu gramofon, un musico tabata biaha rond y toca / canta varios composicion pa asina gana placa of ricibi acceso na cuminda y un lugar pa drumi. For di momento cu nos a cuminsa graba y reproduci musica riba e.o. disco, e modelo di ganancia principal a bira benta di e reproduccion di musica. Esaki tabata e caso pa varios decada.
Algo otro ta benta di partitura original. Tecnicamente esei awe ainda ta tuma lugar. Por ehempel, un publicador ta reserva e derecho di reproduccion di e partitura y ta cobra cualkier instancia cu kier haci uso di esaki. Pero pa mayoria di musico e no ta un fluho di ingreso relevante.
Modelonan di ganancia den e industria musical moderno
E tecnologia di internet a cambia e industria musical un biaha mas, na un manera drastico. Si pa varios decada, un banda por a biba di e benta di cd y toca solamente algun biaha pa aña, awe e situacion aki a bolter. Como musico, bo musica, ta mas bien un instrumento promocional.
Den otro palabra; bo ta produci musica. Esaki danki na promocion ta yega na oido di hende. Si e cay na agrado, bo lo wordo invita pa toca, anto e ora bo lo por gana placa. Pero esaki no ta e unico modelo di ganancia cu ta existi.
Awendia, e fluho di ingreso mas importante ta relaciona cu toca en bibo. E artista of musico lo por gana un suma pa su toca, e por ricibi un porcentahe di e ganashi di bar y e por gana placa door di bende mercancia (t-shirt, cd, disco etc.) durante of despues di su presentacion.
Pero banda di e benta di merchandise y haci live performance, tin varios modelo di ganancia den e industria musical. Por ehempel, royalties.
Kico ta royalties?
Pa cuminsa, e composicion di un obra di musica, ta propiedad intelectual. Den e contexto aki, royalties ta e pago, cu un persona ta ricibi, ora cu su propiedad intelectual (p.e. musica cu el a compone), wordo usa den un contexto comercial. Por ehempel, toca musica na radio, ta yuda atrae y/of entretene un audiencia, cual ta necesario pa e radio su modelo di ganancia y p'esey ta un contexto comercial.
Diferente royalties pa diferente musico
Na prome luga, royalties ta existi pa e compositor di un cancion wordo paga pa su trabou. Importante pa compronde esaki, ta e concepto cu e balor di e trabou di compone un cancion (crea propiedad intelectual) no ta 'desaparece' ora cu e cancion wordo lansa, sea pa e compositor mes of pa medio di un otro artista of banda (Iicensing). Tin biaha e compositor ta aregla e cancion su mes, pero tambe ta comun cu e compositor ta responsabel pa e letranan mientras cu un otro persona ta responsabel pa e areglo.
Un persona cu ta toca den un banda no ta ricibi royalties. Tampoco e manager di e banda of artista en cuestion. Tin casonan den cual un manager ta haya royalties, door di registra su mes como artista colaborador, pero esaki siguramente no ta e intencion di royalties.
Ed Sheeran y Rihanna
Na nivel internacional, mas hende ta participa den e proceso creativo y ta tuma un parti di e bolo; e record label, producers, songwriters, arrangers, publishing company, etc.
Pa duna un ehempel popular, Ed Sheeran cu Rihanna ambos ta artista internacional cu un popularidad imenso. Si nos analisa nan di serca nos por haci e siguiente distincion:
Generalmente, Ed Sheeran ta un artista y compositor y Rihanna ta un artista. Den otro palabra, Ed Sheeran ta skirbi y presenta su mesun cancionnan y tambe e ta skirbi cancion pa otro artista. Entre otro, el a skirbi Love Yourself, canta pa Justin Bieber.
Rihanna, como performer, ta presenta cancionnan cu a wordo skirbi p'e. Su team ta ricibi varios cancion, nan ta compara y wak cua ta mas miho pa Rihanna, nan ta haci un seleccion y despues nan ta graba / produci e cancion bou nomber di Rihanna.
Rihanna y su producer den e proceso aki, por haci cambionan y asina ricibi derecho di royalties tambe. Por ehempel, Rihanna su exito 'Umbrella' originalmente a wordo componi pa Terius Youngdell Nash (nomber artistico: The-Dream) cu segun su mesun admision a gana 15 miyon dollar pa su parti den e composicion. Jay Z a rap riba e cancion, pues tambe ta cobra un porcentahe di e royalties como compositor, mescos cu e producer y demas persona cu a contribui na e texto, melodia y beat.
Dicon royalties ta importante
Mientras cu un cantante of guitarista den un banda, ta gana su placa pa medio di toca en bibo, un compositor y/of areglista ta gana su placa pa medio di royalties. Dicon? E creador, a crea un obra di arte, di cual henter pueblo of mundo por haci uso di dje, no simplemente awe, pero tambe den futuro y despues di su morto. Pues teniendo esey na cuenta, ta na su luga pa e creador tin derecho di ricibi compensacion pa uso di su creacion na un forma cu ta refleha e intemporalidad di su creacion. Lo tin compositornan cu no ta interesa den cobra royalties, pero esey no kiermen cu compositiornan no tin derecho riba esaki.
Musiconan por biba di royalties?
E pago di royalties, pa cada 'transmision valido' ta varia di por ehempel $0,0006 te cu $60 of mas, dependiendo di e medio di transmision. Por ehempel, radio ta paga mas cu streaming atraves di internet y television ta paga mas cu radio. E suma di e pago, banda di e medio di transmision, tambe tin di haber cu e area di cobertura. Por ehempel, na Hulanda, un 'stream' riba un radio cu cobertura nacional ta paga mas cu un 'stream' riba un radio regional of local.
Fuente: BumaStemra.nl, 2018
Den otro palabra, musica componi, ta keda funciona como musica y deleita audiencianan pa semper, y p'esey e compositor tin e derecho di haya un cachi cachi cada biaha cu su compsicion wordo usa den un contexto comercial. E placa ta poco, pero tur cachi cachi combina, procedente di Aruba y exterior, por forma un fuente di ingreso pa e compositor.
Ningun artista ta bira rico di YouTube
YouTube ta paga mas o menos $0.0006 pa cada view (of stream) riba un video. Aki mester tene na cuenta, cu un view riba YouTube ta ora un persona mira un video pa 30 seconde of mas. Si bo a subi un videoclip riba YouTube, anto e logra 100 miyon views, e video a genera mas o menos $60,000. Si e compositor tin por lo menos 1000 subscribers, y no ta afilia na un record label, e lo por tin derecho na e suma aki den su totalidad. Pero e royalties di YouTube ta bay na e doño di e 'master' recording. Pa artistanan afilia na record labels, hopi biaha ta e label ta e doño di e 'master'. Den e caso aki, e record label ta colecta e placa y ta responsabel pa reparti esaki e compositornan, e areglistanan, e beatmakers y e publicador y tambe cu e artistanan. E reparticion aki ta depende di e acuerdonan cu e label a haci cu e musiconan envolvi.
Si como artista bo a registra bo mes serca un colector di royalties, y bo ta doño di 100% di tur e royalties, e ora bo lo potencialmente tin derecho di colecta 60 dollar, pa cada 100,000 views riba bo video. E ingreso aki por wordo suplementa door di activa 'propaganda' di Google (Adsense) riba bo video. Esaki ta funciona como lo siguiente: YouTube ta cobra e advertiser $0.18 pa cada 30 seconde cu un persona wak di su propaganda, mientras cu un e creador di e video ta ricibi 68% di e suma cu wordo genera. Mayoria di persona no ta wak e propaganda, pero ta click despues di 5 seconde, pues e suma genera ta menos. Tambe, hopi persona ta usa 'Ad Blockers' y no ta wak propaganda 'at all' riba YouTube.
Pa ricibi royalties, un musico mester regla esaki door di registra su mes y su cancionnan na un organisacion cu ta colecta y distribui royalties. Por ehempel BUMA/STEMRA na Hulanda of ASCAP na Merca. Artistanan cu tin un contract cu un record label tin cu parti e bolo un poco mas. Pa cuminsa, e label ta tuma parti di e royalties pa su mes. Asina e record label, ta recupera e fondo cu el a inverti den promocion di un artista. Tambe, e record label por negocia pa adkiri mas derecho, por ehempel e derecho di publicador.
Esaki ta pasa hopi den e mundo di television. P'esey, hopi compositor no ta participa den programanan mane The Voice, X-Factor, Idols etc. E ta keda un balans entre potencialmente haci bo mes conoci na un audiencia grandi, versus entrega bo derechonan como compositor.
Por ehempel, algun aña atras na Hulanda, musico Arubiano Bryan van Putten a participa y sali como ganado den e programa pa compositor na canal RTL5, 'THE HIT'. Den e programa aki, 'songwriters' por a pitch nan cancion cerca artistanan conoci na Hulanda. E resultado den e caso aki, tabata cu e artista di soul, Sabrina Starke, a 'remix' e cancion y saca esaki bou di su nomber. Royalties pa e composicion a keda reparti entre Bryan van Putten (83.33%) y Sabrina Starke (16.67%) mientras cu e derecho pa exploitacion di e propiedad intelectual a keda pa 100% den man di e publicador cu den e caso aki ta e compania di television.
Royalties = Trato igual na Aruba y pafo di Aruba
Den e cuestion, si royalties ta algo bon of no, mester keda obhetivo. Musica ta informacion, y television / radio ta medio di transmision. Den otro palabra, informacion (musica, noticia etc.) no ta existi danki na radio. Ta radio ta existi danki na e informacion cu nan por comparti. Mas interesante e informacion cu un radio ta divulga, mas popular e radio por bira. Mescos musica por diferencia su mes cu genero y con 'catchy' e ta, un radio por diferencia su mes, pa medio di e forsa di su señal, e calidad y variedad di su programacion, e abilidad di su locutornan y e balor (basa riba scarcedad) di e informacion cu e ta comparti.
Den otro palabra, radio y musico mester di otro. Den e argumento aki, no por lubida cu royalties ta conta tanto pa artista local como internacional. Implementacion di royalties na Aruba, lo kiermen cu ora un emisora toca Drake na Aruba, Drake tin derecho di haya un 'cachi cachi' anto similarmente ora nan toca un artista Arubiano na Canada, e artista Arubiano tin derecho di haya un 'cachi cachi.'
Food for thought
Un compositor no necesariamente ta toca den un banda. Padu Lampe ta compositor y areglista di e wals Abo So. Cualkier banda por toca su composicion y cualkier radio por toca e grabacion di su composicion. Ta na su luga pa Padu Lampe haya un compensacion ora cu companianan ta utilisa su (y beneficia di su) talento?
E cancion di un compositor, ta su pertenencia. El a skirbi un composicion, y te cu dia e muri (y pa algun aña despues), e ta doño di su composicion. Cada biaha un entitad comercial, haci uso di su composicion (propiedad) den nan negoshi, nan ta probechando di e propiedad aki y como tal ta debe e compositor algo.
Esnan cu ta crea arte y musica, ta yuda mantene y avansa nos herencia cultural como ser humano. Como tal, e idea di royalties, ta basa riba e concepto cu nos mester reconoce e balor di creacionnan artistico.
BonPaSa.com // Bryan van Putten


text:
Autor y pintor Irmgard Frans ta presenta un exposicion di su dibuhonan na biblioteca titula “Bella y Edwin … Pia pa ki mi tin bo”. Esaki ta habri pa un y tur. Ta trata di dibuhonan conoci como cartoons. E exposicion ta consisti di 13 storia na Papiamento cu e figuranan Bella y Edwin. Hunto cu nan amigonan nan ta pasa aventura y pret na un manera inocente y poco ‘mal mucha’. Segun Irmgard Fransen: “Den e pinturanan cierto aspectonan ta wordo treci dilanti, manera nos mata y parhanan. E exposicion aki ta algo inovativo pa Aruba, door cu e meta no ta solamente pa laga e bishitantenan sinti nan mes alegre (lachen is gezond) pero tambe pasobra cu e ta un “reizende tentoonstelling”, Esey kier men cu e exposicion aki ta bay otro pais, pa e hendenan cera conoci cu nos lenga Papiamento y nos “muchanan” tropical. Si Belgie tin Suske en Wiske, Inglatera tin Billy & Betsy Turf, na Merca tin Betty Boop y hopi otro, Aruba desde awe tin “Bella y Edwin.” Irmgard ta describi su mes como un persona cu ta gusta desafio y aventura….”Mirando cu e aventuranan y recuerdonan ta hopi, mi a dicidi pa contanan den forma di storia pinta. Atrobe, tumando e curashi pa haci algo, sin tin idea con pa yega na e destino final. Actualmente 13 di e 50 storianan a wordo ilustra. E temanan ta simpel y di caracter gracioso. Den cada storia nos por mira y reconoce nos mes, un ruman, famia, amiga of amigo. E meta ta pa trece un sonrisa ariba cara di esnan cu ta bishita e Expo “Bella y Edwin … Pia pa ki mi tin bo”. Segun Irmgard M. Frans, naci na aña 1955, e ta e di 7 generacion femenino naci na Aruba, es decir cu ta registra desde 1831. Y bayendo mas den tempo, su rais lo termina na e indjan femenino Caquetio, bibando den e area di Tanki Flip of Tanki Leendert, caminda restonan di nos antecedentenan a wordo haya. E exposicion ta habri te dia 20 di juni pa publico y ta habri durante orario di biblioteca na George Madurostraat 13. Specialmente mucha ta bon bini pa diberti un rato cu e storianan hopi pret.
Exposicion di arte na biblioteca “MI ARTE MI PASION II”
November 11, 2014 0
Caribbean Queen a honra Reina Caribense Gloria Feliciana
June 9, 2014 0


text:
ORANJESTAD, 26 maart 2021. Bo persona ta interesa den sa si bo tawata infecta cu Covid-19 caba y si bo tin anticurpa contra e virus? Esaki ta bo chens.
Registra cu bo email na http://dvg.aw/sero y Directie Volksgezondheid lo manda bo persona un codigo pa participa na e investigacion di anticurpa contra SARS-CoV-2, e virus cu ta causa Covid-19. E codigo cu bo lo ricibi ta valido pa unicamente un persona participa. Pa por participa ta nesesario pa cuminsa download y registra riba e Aruba Health App como local y yena tur informacion.
Na momento di registra lo puntra bo persona pa bo email, nomber y edad. Si bo ta desea di registra mas cu un persona pa haci e estudio, bo por yena e formulario atrobe.
Masha danki pa bo participacion.
Team COVID-19 seroprevalencia.


text:
Drentando den su 40 aña ta momento cu Merelitsa Croes a dicidi, cu e kier enfoca riba su bienestar y pa mustra fabuloso. El a realisa cu e tabata e tempo perfecto pa fiha e metanan nobo y cu un ‘fresh start’. E motivacion pa haci un cambio den su estilo di bida na 2018, a haci cu Merelista a bay for di 90 kilo pa 65 kilo. El a yega di baha peso na un di e maneranan mas facil, esta cu cirugia estetico (lipoescultura), sinembargo den 6 luna el a bira dobel. El a subi tur e peso bek y hasta mas door cu e no a cambia su estilo di bida. Asina el a keda subi y baha durante algun aña cu tur e metodonan facil, manera hangua, pilder, shake, etc.
Despues di a purba tur e diferente metodonan pa baha peso, el a dicidi di drenta un gym. E ta train cu hopi disciplina 2 ora mainta for di dialuna pa diasabra, cu aworaki no ta manera un sacrificio mas, pero un estilo di bida. Den edicion di Focus Digital Magazine di e luna aki, Merelitsa ta comparti kico ta e exito di a logra y keda mantene su curpa den forma. FOCUS Digital Magazine di juli, ta accesibel ‘gratis’ via Apple Store of Android Google Play Store, cu por download e aplicacion riba un smartphone of tablet.


text:
KRALENDIJK – Dos bewaker ku tabata traha riba e tereno di Fundashon Kuido pa Personanan Desabilitá (FKPD) a keda kondená pa motibu ku nan a tene relashon seksual ku un habitante na aña 2016. Esaki a sosodé vários bia bou di ora di trabou. Ministerio Públiko a akusá e hòmbernan Juan A.C. i Francis R.
Anteriormente un otro bewaker tambe a keda kondená pa esaki. E víktima ta un dama di 21 aña ku un defisiensia den su desaroyo. Pues esaki ta nifiká ku ounke e dama tin 21 aña, e ta pensa manera un mucha di 9 aña. Segun e akusashonnan, e hòmbernan tabata slùip i drenta e kliente su kamber mei anochi, hasi sèks kuné i bai lag’é. A trata e dama komo un prostituta. Segun 2 empleado ku a testiguá, e akusadonan tabata den kamber di e víktima ku porta na lòk.
E bewaker nan a haña un kastigu di respektivamente 10 luna di kua 5 kondishonal i 8 luna di kua 4 kondishonal mas un periodo di prueba pa tur dos di 3 aña. Tantu fiskal komo hues a haña e komportashon aki repudiabel pa motibu ku un bewaker mester sòru pa seguridat di e habitantenan i no por abusá di e situashon. No ta pòrnada ku e klientenan di FKPD ta biba bou di guía i mester wòrdu protehá. Tur dos e bewakernan a keda retirá for di e kompania ku nan tabata traha p’e.